
סייעות בגני-הילדים – האם לא הגיע הזמן להסדיר את מעמדן המקצועי?
<היו"ר עינת וילף:>
בוקר טוב, אני פותחת דיון של ועדת החינוך, התרבות והספורט. הדיון היום משודר בערוץ 99 של ערוץ הכנסת, ואני רוצה להודות להם על כך שהם חושפים את הדיון הזה בפני הציבור. הנושא של הדיון היום הוא סייעות בגני-הילדים – האם לא הגיע הזמן להסדיר את מעמדן המקצועי? 
לפני שאנחנו נכנסים לתוכן, רק מבחינת סדרי דיון, מי שמבקשת לדבר, בבקשה להעביר לי פתק, או להעביר למנהלת הוועדה – יהודית גידלי, שמבקש לדבר. מי שמדברת, בבקשה לציין שם, תפקיד, לפרוטוקול, בטרם היא פותחת. כל מי שמבקשת לדבר צריכה לשבת כאן, כי צריך לדבר למיקרופון, ופשוט לשמור על סדר הדיון.
הבסיס לדיון היום הוא כחלק מסדרה של דיונים שעוסקים בכלל בשאלה של החינוך לגיל הרך במדינת ישראל. בעבר, והדבר גם משתקף בכך שמעונות נמצאים תחת האחריות של משרד המסחר והתעשייה, התפיסה היתה שמעון לילדים הוא בעצם אמצעי מעודד תעסוקה, דבר שמאפשר לאמהות לצאת לעבוד, להורים לצאת לעבוד. זו היתה התפיסה לאורך תקופה מאוד ארוכה, והיא במידה מסוימת קיימת גם היום. 
היום, גם כתוצאה ממחקרים מדעיים, מהבנה הולכת וגוברת של חינוך, יש הבנה שחינוך בגיל הרך הוא חינוך לכל דבר ועניין, הוא לא שירות בייביסיטר להורים עובדים, והיום אנחנו גם יודעים שזהו חינוך שהמשמעות שלו לעתיד אפילו קריטית יותר מאשר חינוך בגילאים המבוגרים יותר. אם אפילו להיות יותר חד-משמעית, שאם אנחנו נמצאים עם חבילה סגורה של תקציב, הכסף שאנחנו משקיעים בגיל הרך מחזיר את עצמו כמה וכמה פעמים. יש כמה מספרים, מדברים פי שבעה, אבל בהחלט מחזיר את עצמו משמעותית בגילאים מאוחרים יותר. ולכן, נכון יותר למערכת להשקיע בחינוך בגיל הרך. 

כחלק מההבנה הזאת שהולכת ומחלחלת לשטח, המטרה כאן בוועדה להתחיל לבדוק אמצעים ומרכיבים שונים של החינוך לגיל הרך, כדי להבטיח שהחינוך לגיל הרך והיחס לחינוך לגיל הרך הוא יחס מקצועי כחינוך, ולא כשירות שמרטפות. 

במסגרת זה היום אנחנו מבקשים לבדוק את הנושא של הסדרת מעמדן של הסייעות בגני-הילדים. הדבר יוצג גם על-ידי הדוברות, אבל בסך הכול בגלל שבעבר היתה יותר התפיסה של שמרטפות, ובמיוחד עכשיו שבזמן מאוד קצר המדינה צריכה להקים גנים לילדים בגילאי שלוש עד ארבע ומגייסים הרבה מאוד אנשים, אז צריך להבטיח שכוח ההוראה שנמצא עם הילדים הוא כוח מחנך, כוח הוראה, ושהיחס שניתן להם גם מבחינת המעמד, גם מבחינת ההכשרה, גם מבחינת התעסוקה, הוא אכן ככוח הוראה ולא ככוח שמרטפות. זו בעצם המטרה של הדיון היום. 
אבקש להתחיל עם מצגת של הסייעות שפנו אלי. מי מבקשת לפתוח, לדבר, להציג את הנושא? אם תוכלי גם להסביר קצת על הארגון, על "מטה סייעות חינוכי ארצי", ואחרי זה לתאר את הנושא. 
<אריאלה לוי:>
"מטה סייעות חינוכי ארצי" מונה כיום כ-480 נציגות מכל הארץ. קמנו בעקבות, כמו שאמרת, השינוי שחל במקצוע הזה. אנחנו לא מוכרות היום כמקצוע. מה שאנחנו מבקשות זו הכרה, יש הכרח בשינוי תפקיד הסייעת, מתוך ראיה מערכתית של גן-הילדים בעצם. היום אין בעצם שום הגדרה לתפקיד שלנו. אנחנו רוצות שהסייעות היום ייבחרו בקפידה, שתהיה איזושהי הבחנה. מבחינתנו, שהסייעות הצעירות יכנסו עם בגרויות לתפקיד הזה. זה תפקיד מאוד-מאוד חשוב. היום רוב הסייעות עברו הכשרות ובגלל שהן עברו כל מיני הכשרות הן די מתוסכלות בעניין הזה, כי לא מכירים בהכשרה שלהן. גם כיום אנחנו נופלות בין שלושה גורמים - - -
<היו"ר עינת וילף:>
מה האופי של ההכשרות?
<אריאלה לוי:>
סמינרים, כל מיני קורסים, השתלמויות. 

<היו"ר עינת וילף:>
שאתן עושות באופן אישי וולונטרי? 

<אריאלה לוי:>
גם באופן אישי, גם דרך העיריות וגם דרך הסתדרות העובדים. מה שאני רוצה לציין, שאנחנו עדיין מיוצגות על-ידי ההסתדרות, זאת אומרת שיש לנו נציג בהסתדרות, ואנחנו עצמנו מייצגות את עצמנו, אף אחד מלבדנו לא מייצג אותנו חוץ מההסתדרות, וכרגע אנחנו.
<היו"ר עינת וילף:>
רצית לתאר מצב, אמרת נופלים בין שלושה גורמים, תתארי את זה בבקשה.

<אריאלה לוי:>
בין שלושה גורמים, זה אומר ההסתדרות, הרשויות המקומיות ומשרד החינוך. 

<זיוה אבידן:>
גם השלטון המקומי.
<רות חודורובסקי:>
היא אמרה הרשויות המקומיות.
<אריאלה לוי:>
ובעצם אנחנו נופלים בין שלושה גורמים, שהם בעצם ההסתדרות, הרשויות ומשרד החינוך.
<היו"ר עינת וילף:>
תתארי את הבעייתיות.

<אריאלה לוי:>
הבעייתיות היא כזאת, ברגע שאתה נופל בין שלושה גורמים, אז אף אחד לא מתייחס אליך באמת, ולמה שאתה שווה. משרד החינוך בעצם מעביר תקציבים ומטיל על הגננת מטלות מסוימות שברור שהיא לא תמיד יכולה לעמוד בהן בלי הסייעת החינוכית, וחייב להיות איזשהו שילוב בין שתיהן, זה חלק מהעניין. להסתדרות כמובן יש חוקים והסכמים, אבל כל רשות עושה מה שהיא רוצה בעצם, כי ההסכמים הם די פרוצים. אז כל רשות עושה מה שהיא בעצם רוצה עם אותה סייעת. הם מחליטים כל רשות לעשות מה שהיא רוצה עם אותה סייעת. 
<היו"ר עינת וילף:>
מה המשמעות – לעשות מה שהיא רוצה? 

<אריאלה לוי:>
המשמעות, אתן דוגמה היום בקייטנות, כל אחד עובד בצורה אחרת, יש כאלה שלא עובדות בקייטנה, יש כאלה שכן עובדות בקייטנה - - -  
<היו"ר עינת וילף:>
אבל מה קורה במהלך השנה?

<אריאלה לוי:>
גם במהלך השנה יש - - -
<זיוה אבידן:>
תנאי שכר.
<אריאלה לוי:>
לא, תנאי שכר פחות או יותר כל הסייעות אותו דבר, אבל ברגע שרשות אחת מחליטה, אני יכולה לתת דוגמה שבאריאל יש סייעות שעובדות בין 07:00 ל-17:00 ויש רשויות שעובדות בין 07:00 ל-14:00 או שמחליטים לעשות איזשהם פרויקטים באותה רשות.  

<היו"ר עינת וילף:>
כולם מקבלים את אותו תקציב ממשרד החינוך? כל רשות משתמשת בזה באופן אחר? 
<אריאלה לוי:>
כל רשות משתמשת - - -
<היו"ר עינת וילף:>
אתן כן עובדות של הרשות?

<אריאלה לוי:>
כן.

<זיוה אבידן:>
כן, אנחנו עובדות של הרשות.

<היו"ר עינת וילף:>
בסדר גמור. רצית להוסיף?

<זיוה אבידן:>
כן. בקשר להתארגנות – יזמתי את כל ההתארגנות, כי הרגשתי שהשטח ממש בוער, לכן יצרתי קשר עם כל הנציגות של כל הסייעות בכל הארץ, ובאמת היתה היענות רצינית, זה היה לפני שנה. חברתי פה רחל כהן נתנה את המקום, ואז הצטרפה מור איטח, ניסינו, ראינו שהדרך שלנו לא מתאימה, ולכן, עברנו לדרך עצמאית. דף הפייסבוק שלנו מונה כעת כ-500 בנות שכולן - - -
<היו"ר עינת וילף:>
מה המטרה של ההתארגנות? 

<זיוה אבידן:>
מטרת ההתארגנות, קודם כל, הגדרה מקצועית של מעמד הסייעת החינוכית בגן-הילדים. כל הסייעות התחברו. קודם כל, אף פעם לא היה דבר כזה שאחת מדימונה תכיר את חברתה בעפולה. 
<היו"ר עינת וילף:>
זה בסדר, אבל זו לא המטרה של הדיון היום. המטרה - - -
<קריאות:>
- - -

<היו"ר עינת וילף:>
אני מבקשת שיהיה פה שקט. המטרה של הדיון הוא להבין מה הן הבעיות במעמדן של הסייעות בגני-הילדים, מה דורש תיקון.
<זיוה אבידן:>
תמיד סבלנו מסטטוס תעסוקתי מאוד נמוך. זאת אומרת, שלושת הגורמים – הרשות, ההסתדרות והשלטון המקומי, שאני קוראת להם, וגם משרד החינוך, ככוח עזר לעבודה פיזית – וזה היה ב-1950, היום זה אחרת, אנחנו יותר משכילות, יותר מבינות, אנחנו כל הזמן מתמקצעות, אם זה בפייסבוק, אם זה באינטרנט, אם זה בהשתלמויות כל הזמן, זה משהו אחר לגמרי. אנחנו רוצות הכרה כנשות חינוך ממשרד החינוך, אנחנו חייבות להיות. אי-אפשר שצוות חינוכי - - -  

<היו"ר עינת וילף:>
מה המשמעות של ההכרה הזאת ממשרד החינוך?
<אריאלה לוי:>
שילוב מעמד המקצוע.

<היו"ר עינת וילף:>
לא, אני מבקשת, רק אחד מדבר בכל פעם. מה המשמעות של ההכרה ממשרד החינוך?

<זיוה אבידן:>
המשמעות היא שאנחנו נלך להשתלמויות מחוברות, משותפות בין הגננות לסייעות למען טובת הילדים, למען טובת הגן. ברגע שאנחנו משתלמות יחד, אז אנחנו מעצימות את הילדים ואת הגן בחיבור. הם לא יכולים לעשות השתלמות רק לגננת, כי אנחנו נקראות גם "צוות חינוכי", אנחנו צוות חינוכי לכל דבר. 

<היו"ר עינת וילף:>
השתלמויות של משרד החינוך. איזה עוד דברים? 
<זיוה אבידן:>
הדימוי שלנו צריך להיות אחרת היום. תפיסה שונה שאנחנו כבר לא בפאזה הזאת.

<היו"ר עינת וילף:>
אבל מעבר לכך, אנחנו עוסקים כאן וזה חלק מהמטרה של הדיון, לעסוק בכלל בהסדרת מעמדן, אבל טכנית, איזה היבטים יש למעמד שדורשים הסדרה? דיברת על השתלמויות משותפות. איזה עוד דברים? 

<זיוה אבידן:>
למשל, שנת שבתון, כל הדברים הנלווים אליהם.
<עפו אגבאריה:>
יש איזה בעיות שכר למשל?
<זיוה אבידן:>
כן, יש בעיות שכר, אבל אנחנו - - -

<עפו אגבאריה:>
אז בואו נשמע גם את זה. אתם מדברים רק על הכרה ודברים כאלה.

<קריאות:>
- - -

<היו"ר עינת וילף:>
אני מאוד מבקשת שיהיה שקט בקרב המשתתפים.
<אריאלה לוי:>
אנחנו לא רוצות לדבר כרגע על שכר, אלא יותר על הגדרת התפקיד שלנו, שבעצם יביא את הכול.
<היו"ר עינת וילף:>
הדברים האלה כאן בכנסת – אנחנו גם עוסקים בדימויים בין השאר, אבל בסוף אנחנו עוסקים בדברים קונקרטיים. דיברת בינתיים רק על דבר אחד שהוא קונקרטי, זה השתלמויות משותפות. מה עוד?
<זיוה אבידן:>
השעות.

<היו"ר עינת וילף:>
מה לגבי השעות?

<זיוה אבידן:>
בקשר לשעות, שיהיו אותו דבר כמו של הגננות, אותו דבר. 

<קריאה:>
סליחה?

<היו"ר עינת וילף:>
מה המשמעות של זה? תסבירי. רוב הציבור לא יודע מה המשמעות. 
<אריאלה לוי:>
בעיקרון אנחנו מוגדרות כיום כמינהלתיות. מינהלתי זה פקיד, פקידה, זה 42.5 שעות שבועיות. כאשר גננת בעצם עובדת 30 שעות, כשבדקתי, ובפועל זה 24 שבועיות. זאת אומרת, תראו את ההבדל –שאם אני מגיעה ב-07:30 ויוצאת ב-16:00, יש לגננת יומיים חופש, היא עובדת יום ארוך. לנו בעצם אין את זה. זה ההבדל מבחינת השעות. 
<היו"ר עינת וילף:>
אז יש את הנושא של השעות, ההשתלמויות, מה עוד?
<זיוה אבידן:>
עוד משהו. מחלות מקצוע. בקשר לברכיים, בקשר לגרון, כל הדברים האלה – אנחנו גם נשחקות בצורה שווה, אנחנו גם מדברות עם הילדים, אנחנו גם צריכות את המנוחה הזאת, זה אותו דבר.
<היו"ר עינת וילף:>
ואין כרגע הכרה בזה?

<אריאלה לוי:>
אין הכרה במחלות מקצוע. 
<זיוה אבידן:>
אין הכרה.

<היו"ר עינת וילף:>
הבנתי. תודה רבה. אני עדיין מבקשת לשמוע – לפני שאני עוברת לכמה וכמה גורמים – מסייעות, אז בואו נתחיל מנטע לוי, מעמותת "איתך-מעכי", בבקשה.
<זיוה אבידן:>
היא לא סייעת.

<נטע לוי:>
אנחנו מלוות כבר כארבע שנים סייעות שאליהן נחשפנו בהתחלה דווקא מתחום המגזר החרדי, סייעות חרדיות שעובדות בגנים של עמותות חרדיות, ושם נתקלנו בהפרות מאוד בוטות של חוקי מגן, של הלנות שכר, של ניכוי משכר, במקרים של עמותות במצוקות כלכליות, ואותן אנחנו עד היום מלוות בליווי ובייצוג משפטי. לפני שנה פנו אל העמותה שתי סייעות עירוניות מגני-ילדים שבאמת לא הכירו זו את זו אפילו. ולמעשה נחשפנו באופן יותר רחב לתופעה שבעצם ברשויות העירוניות, ברשויות המקומיות, שם אין הפרות של חוקי מגן, אבל ההסכם הקיבוצי, חוקת העבודה שלפיה הן עובדות היא די מעליבה, מחפירה, לא מכבדת אותן, את המקצוע שלהן, ויותר מזה, לא מכבדת את הילדים וכתוצאה מזה – אתם יודעים כוועדת החינוך – גם את כולנו, את הציבור. 
ההתארגנות של הסייעות יחד אתנו, אנחנו פועלות בכמה מישורים, כפי שציינה אריאלה, מול הרשויות המקומיות, מול ההסתדרות, שבמשך שנים לא נתנה להן את הייצוג הראוי. מדובר כאן באלפי נשים, נשים עובדות, כ-20,000 נשים שלאורך כל השנים האלה, למרות הכוח המספרי הרב שלהן, לא קיבלו את הייצוג הראוי להן. ולכן, ההסכמים ותנאי העבודה שלהן אינם הולמים לדעתנו. 

<היו"ר עינת וילף:>
אם את יכולה לפרט מה חסר.
<נטע לוי:>
דיברת על שינויים אופרטיביים, ככה אנחנו מגדירים אותם – אז קודם כל, באמת שתי המטרות של הסייעות, זה שיפור תנאי ההעסקה והכרה מקצועית כנשות חינוך. אני מסכימה עם מה שנאמר כאן, ששתי המטרות האלה שזורות זו בזו, וזה לא רק דימוי. קודם כל, דובר כאן בקצרה על שבוע העבודה - - -
<מוחמד ברכה:>
זה יהיה כרוך בהכשרה נוספת?

<נטע לוי:>
יש להן הכשרה. הסייעות אינן טוענות שהן גננות. הן לא גננות, הן לא אמורות לקבל את אותו שכר, הן מקבלות את זה. אבל הן עובדות עם 35 ילדים עבודה קשה שהיא משולבת, גם העבודה של הסייעת המקורית, וגם עבודה חינוכית פר אקסלנס שהתווספה עם הרבה מאוד אלמנטים פדגוגיים לחלוטין, ודרישות פדגוגיות שהתווספו וניצבות מולן, והגמול וההכרה נותרו כשהיו לאורך כל השנים.
<היו"ר עינת וילף:>
כשאת מדברת על הכרה מקצועית, אילו דברים קונקרטיים נדרשים מבחינת ההכרה המקצועית, מעבר לכך שכולנו נגיד כאן שאנו רואים בהן נשות חינוך?
<נטע לוי:>
שנגיד כאן איזה יופי, אתן נשות חינוך מצוינות. הכרה בשחיקה בעבודה, זה דבר מאוד-מאוד מרכזי. הנשים האלה שרבות מהן יושבות כאן, רותי, גילי, תיכף יספרו בגוף ראשון גם מה הן חוות במשך שנים. הן עובדות מ-07:30 בבוקר, הרבה פעמים מתחילות לפני זה עם 35 ילדים לא נחות לרגע, השכר שלהן הוא שכר מינימום. הרבה מאוד פעמים בהרבה מאוד יישובים בכלל המשרות שלהן לא נחשבות כמשרות מלאות, מכיוון שהמשרה המלאה מוגדרת לפי ההסכם הקיבוצי, היא לא משרה כמו של מורה של 33 שעות, אלא 43 שעות, והרבה פעמים אין את השעות האלה, ואז הן נחשבות 80% משרה. כתוצאה מזה הנשים האלה שעובדות 16, 20 שנות ותק עדיין לא מגיעות לשכר מינימום, והן מגיעות לשכר מינימום גם כן עם תוספות שכר, ובאמת - - - 

<מוחמד ברכה:>
איך הן לא מגיעות לשכר מינימום? איך אפשר לא להגיע לשכר מינימום?
<נטע לוי:>
הן מגיעות לשכר מינימום לאחר השלמה. 
<זיוה אבידן:>
השלמת הכנסה. 

<נטע לוי:>
השלמת הכנסה שזה חלק מההסכם הקיבוצי. דיברתי כאן על השחיקה בעבודה. לדוגמה, נושא החופש הגדול – עכשיו אנחנו בדיוק בתחילתו, הסייעות כמו הגננות עובדות כל השנה, עבודה שאתם יודעים כמה היא קשה עם ילדים, מסתיימת שנת הלימודים, והן ממשיכות הלאה. הרבה פעמים מוצאים להן בכלל עבודה אחרת בתחום אחר, הן אמורות להמשיך - - -
<היו"ר עינת וילף:>
כלומר, הרשות מעסיקה אותן במהלך החופשה.
<אתי אלוני:>
כי הן רוצות. לא מחייבים אותן.
<נטע לוי:>
הן ממשיכות לשרת את הרשות בעבודות אחרות, למשל סייעת - - -

<קריאות:>
- - -

<היו"ר עינת וילף:>
כל מי שביקש ידבר.

<נטע לוי:>
שוב, כמו הגננות, גם הן צריכות את המנוחה שלהן, את האוורור, את ריענון הכוחות לקראת הילדים של שנה הבאה, 35 ילדים בהם הן אמורות גם לטפל, גם לחנך אותם, גם ללוות אותם במשך שנה, וזה נושא קריטי. אחד הדברים שהוא גם מאוד משמעותי, זה שזה גם משתנה בין רשות מקומית אחת לשנייה. זאת אומרת, בימים האלה לקראת החופש הגדול אנחנו מקבלות טלפונים מכל הרשויות המקומיות, גם מהמגזר הערבי, כל אחת עם מקרה אחר לגמרי, מדי שנה משנים להן את התנאים, זאת אומרת, שנה שעברה לא היית צריכה לעבוד, השנה את כן צריכה לעבוד. נכון, הן לא גננות, הן גם לא טוענות שהן גננות, אבל כן, הן צריכות את הכבוד הזה, את המנוחה הזאת, את השקט, את ריענון הכוחות, את ההשתלמויות המשותפות. 
דובר קצת על מחלות מקצוע, הנושא של צרידות למשל, שזה גם מכנה משותף של סייעות וגננות, הן נמצאות באותם תנאי עבודה. הסייעות, בנוסף לתנאי העבודה של הגננת, גם עושות עבודה של ניקוי החצר, של ארגון החצר, של פתיחת הדלת, הן בעצם עובדות בהרבה מאוד תפקידים, הן ממלאות הרבה מאוד תפקידים, והן עדיין נחשבות כעובדות מינהלה, זאת אומרת, זו ההגדרה שלהן ברשויות המקומיות ואת הזה צריך לשנות. אחד הדברים המרכזיים, זה הנושא של הכרה בשבוע עבודה מקוצר, שבוע עבודה של 35 שעות עבודה כמשרה מלאה. זה בסיס מרכזי.
<מוחמד ברכה:>
סליחה, לא שאני לא תומך בדרישה גם של שעות עבודה של 33 שעות, ולא בשבוע עבודה מקוצר, אבל את מודעת או אתן מודעות לכך שזה מחייב הוספת כוח עבודה נוסף.
<כרמלה פורת:>
לא.

<נטע לוי:>
מה שקורה הרבה פעמים בפועל זה ש - - -
<מסעוד גנאים:>
כדאי שהתשובה תישמע לא? 
<נטע לוי:>
זה כרוך בתקציבים ואין ספק בזה, אבל החינוך כרוך בתקציבים.  

<מוחמד ברכה:>
לא, צריך להוסיף סייעות נוספות. 
<קריאות:>
- - -

<היו"ר עינת וילף:>
אני מאוד מבקשת שיהיה כאן ברור, מדבר בכל רגע נתון אדם אחד. חברי הכנסת הם היחידים שרשאים להפריע ולשאול ככל רצונם. כל האחרים, בבקשה, לפי סדר הדוברים. 

<מסעוד גנאים:>
זכות הפרעה לנו אין.
<היו"ר עינת וילף:>
אמרתי שלכם יש. רק לכם.

<מסעוד גנאים:>
זכות הפרעה.

<דב חנין:>
חברי כנסת כל הזמן מפריעים.
<מוחמד ברכה:>
לא מפריעים. אנחנו מנסים להבין כדי לקבל את ההחלטה הנכונה. 
<נטע לוי:>
קודם כל, כפי שציינתי, בעצם אין צורך בכוח אדם נוסף, יש כמובן צורך בתקציבים. מה שקורה זה שבעצם בגלל אופי העבודה בגן, ושעות הפעילות של הגן, שגם משתנה בין רשות מקומית אחת לשנייה, לפעמים הן לא מגיעות לכדי משרה מלאה, לכדי 43 שעות. ולכן, זה מוגדר כ-80%. אני רוצה רק לציין עוד דבר אחד שהוא בעיני, אפשר להגיד סמל ומעבר לזה גם כלי מאוד חשוב – למשרד החינוך יש חוזר מנכ"ל שמוגדר בו נוהל הורה מחליף בעת שביתת סייעות. 
<דב חנין:>
בהמשך לשאלתו של חבר הכנסת ברכה, כשאנחנו מדברים על גננות, רק כדי שגם אנחנו נבין, האם לגבי גננות שבוע העבודה של 35 שעות כן מוכר כמשרה מלאה?
<נטע לוי:>
33 שעות לדעתי, 32.
<דב חנין:>
כן מוכר.

<נטע לוי:>
כן.

<היו"ר עינת וילף:>
חשוב לי מה שאת הולכת להגיד עכשיו, כי אני די נדהמתי ללמוד על זה, אז בבקשה. 

<נטע לוי:>
בעיקרון, יש חוזר מנכ"ל של משרד החינוך שאומר שבכל פעם שיש שביתה ברשויות המקומיות, שמשמעות הדבר שביתה של הסייעות, מה שקורה זה שהגננת בעצם מגייסת הורה - - 
<לילי פוקמונסקי:>
לא נכון.
<נטע לוי:>
- - בדרך כלל, בואו נודה בזה שזאת אמא. יש חוזר מנכ"ל של משרד החינוך. וזה נוהל מוסדר. הגננת מגייסת הורה, שלא לומר בדרך כלל אמא מחליפה, שמקבלת הוראות מה היא צריכה לעשות ביום השביתה - - -
<זיוה אבידן:>
או סבתא.
<נטע לוי:>
או סבתא. ובכך בעצם, קודם כל, כולם מאוד מרירות, ובצדק, על הנוהל הזה, הגננת שצריכה לעבוד עם אשה שהיא לא אשת מקצוע, לא מכירה את הילדים, האמא שבדרך כלל מוותרת על יום עבודה שלם בשביל להיות בגן למען הסדר הציבורי והמשך הלימודים של הילדים, וכמובן הסייעת, שגם מנכים משכרה לפחות יום או יומיים, במקרה למשל של השביתה האחרונה, ומעבר לזה נפגעת הזכות הבסיסית היסודית שלה לשבות.  

<זיוה אבידן:>
לשביתה.
<נטע לוי:>
וזה מאיין בעצם את הכוח שלה להיאבק על הזכויות שלה, ואת הכוח היסודי והזכות היסודית שלה. אני רוצה גם לציין שבחוזר המנכ"ל של משרד החינוך מצוינים באמת רק התפקידים הכי טכניים, הכי לא פדגוגיים, וזה מוסיף לדימוי העצמי ולדימוי הציבורי של הסייעת. 

<דב חנין:>
ממתי חוזר המנכ"ל הזה? 

<נטע לוי:>
אני לא יודעת. 
<קריאה:>
שנים, אבל הוא קיים.

<נטע לוי:>
שנים. אולי יש לי אותו כאן.

<קריאות:>
- - -

<היו"ר עינת וילף:>
רק רגע, אני רוצה להתייחס. קודם כל, הנושא הזה של חוזר המנכ"ל עם הגדרת התפקידים הוא דבר קריטי, ואנחנו נבחן אותו. לגבי נושא ההורה, אני חייבת להגיד, זה עלה כאן בדיון של הסדרת מעמד ההורים במערכת החינוך, שגם שודר, ואני חושבת שיש כאן גם עוול קשה להורים – העובדה שהם מגויסים לצורך החלפת בעלת תפקיד במערכת החינוך, אני חושבת שזה דבר שהוא לא ראוי בלשון המעטה. קודם כל רציתן רק תגובה אחת, ואז יש כמה סייעות שאני רוצה לשמוע.  

<אריאלה לוי:>
רציתי לענות על השאלה שלו בקשר לכוח אדם ולכסף. ה-80% זה סייעות בתי-ספר. יש לנו הרי כמה סוגי סייעות – חינוך מיוחד, בתי-ספר. הסייעת הקבועה עובדת 100% משרה. 

<היו"ר עינת וילף:>
הסייעת בגני-הילדים. אגב, אנחנו היום רק עוסקים בסייעות בגני-הילדים. רק שיהיה ברור.

<קרן שמש- פרלמוטר:>
זה לא כולן, ההסכמים - - - 

<אריאלה לוי:>
90% סייעות הצהרונית. עכשיו לגבי זה שצריך עוד כוח אדם, בעצם סייעות הצהרונית הן משלימות. הן במילא עובדות רשות, והן בעצם משלימות - - 
<זיוה אבידן:>
יש ויש.
<אריאלה לוי:>
- - אז לא צריך להגדיל להן את המשרה.
<היו"ר עינת וילף:>
אני מבקשת לשמוע את רותי תורג'מן, סייעת מאשדוד, בבקשה.

<רותי תורג'מן:>
עם כל הכבוד למשרד החינוך, ובאמת שיש לי כבוד, האם פעם הם התחשבו במעמדה של הסייעת במשך היום ובכמה דברים ומטלות היא עושה בבת-אחת? היום זה הכי קל להגיד לגננת, תשבי עם קבוצה, תעבדי עם קבוצה. מה קורה עם הסייעת? שהיא נשארת עם 30 ילדים לבד – ילד לפעמים מרטיב, היא צריכה להכין הזנה לגן, היא צריכה לטפל בילדים, לשבת אתם ליצירה, לגרוף, להשקות, ללכת אתם לשירותים, להפריד, מה קורה במצב כזה? מי אחראי על הילדים בכלל? על מי נופלת כל האחריות על הילדים? מה קורה? כמה מטלות כבר אפשר להטיל על הסייעת? הכי קל להגיד לגננת, תשבי בצד, תעשי דברים, היום הפכו את הגננת בכלל לפקידה, כל היום תמלאי דוח על זה ותמלאי דוח על זה ותמלאי דוח על זה, "האופק החדש" הזה, אני חושבת שהוא ממש קטסטרופה למחלקת החינוך.
<זיוה אבידן:>
לילדים.
<היו"ר עינת וילף:>
אבל אני רוצה היום לעסוק אך ורק במעמדן של הסייעות. יש משהו נוסף?

<רותי תורג'מן:>
הסייעת, כל המטלות שעל הסייעת, כל מה שנופל על הסייעת.

<היו"ר עינת וילף:>
תודה רבה. אני רוצה להבהיר – סיימנו את הסבב. עכשיו אחד-אחד.
<גילי אלון:>
סליחה, אני גם סייעת.
<היו"ר עינת וילף:>
אני עוברת אחד-אחד. גילי אלון, בבקשה, סייעת מבאר-שבע.
<גילי אלון:>
קודם כל, אני רוצה לברך על עצם הדיון שהסייעות באמת יזמו, כמו שזיוה אמרה, היא היתה היוזמת והתקשרה אלי, וביחד אנחנו באמת פנינו לעמותת "איתך" וככה התחיל באמת העניין הזה להתעורר. מה שאני רוצה להגיד, שאנחנו בעצם מדברות כולנו ביחד על כל הסייעות במערכת החינוך, נכון שהדיון הזה מתמקד דווקא בגיל הרך - - -
<היו"ר עינת וילף:>
אני עוסקת רק בסייעות בגנים.
<גילי אלון:>
כן, אבל אנחנו באופן כללי דואגות לכל הסייעות באשר הן. 

<היו"ר עינת וילף:>
זה לא עניינו היום.

<גילי אלון:>
בסדר. דבר שני, אני חושבת שהסייעות אמורות להיות חלק ממערכת החינוך הפורמלית של מדינת ישראל, כי לא יתכן שבאמת בתוך המערכת הזאת, אנחנו לא ניקח בה חלק של למידה, של התקדמות, ושוב, זה למען טובת הילדים ולמען התקדמותם, כי אי-אפשר לטפח חלק וחלק לא. צריך לעשות את זה במקביל, ואני אומרת את זה, זה "פרופר" לטובת הילדים. 
<היו"ר עינת וילף:>
רק להקשות עלייך, לצורך העניין, גם מורים בתיכונים מועסקים הרבה פעמים על-ידי הרשות. מה מעבר?
<גילי אלון:>
ההכשרות. אני חושבת שפה - - -
<היו"ר עינת וילף:>
כלומר, הנושא הוא ההכשרות על-ידי משרד החינוך.
<גילי אלון:>
כן. תיכף אכנס גם לעניין של תנאי ההעסקה. לי באופן אישי מאוד מפריע שמשרד החינוך מעביר תקציב לרשות המקומית והרשות המקומית משלמת לי. יש המון אי-סדרים בעניין הזה, כי למשל משרד החינוך מעביר עבורי 12 חודשי שכר – אני ותיקה במערכת משולם לי מלא, סייעות שנחשבות דור ב' מחויבות לעבוד בקיץ, אם הן לא עובדות בקיץ, הן פשוט לא מקבלות את השכר שמגיע להן, שמועבר ממשרד החינוך לעיריות.  

<היו"ר עינת וילף:>
נברר את זה.
<גילי אלון:>
זה דבר שמאוד-מאוד מפריע לי. דבר נוסף, דובר פה על המשרה, יש עניין של באמת מאה אחוז משרה, אנחנו נחשבות לפקידוּת בתפקיד של סייעות, יש את העניין שאנחנו מחויבות לפי חוקת העבודה ל-41.5 שעות שבועיות שאנחנו אמורות לתת. בפועל, אנחנו לא פקידות, אנחנו לא יושבות מול מחשב, אנחנו מ-07:30 לבד מקבלות את הילדים עד שהגננת באה ב-08:00, האחריות מאוד כבדה. אם פעם זה היה נוהל מאוד ישן, לא היו הרבה אמהות שיצאו לעבודה, אז עשו איזו ג'סטה, שהסייעת תקבל עד חמישה-עשרה ילדים. 
היום, תודה לאל, אוכלוסיית הנשים נכנסה לשוק העבודה, רובנו מתמודדות ב-07:30 כמעט עם גן מלא לבד. איזו אחריות אני יכולה לקחת לשמור על הילדים, לקבל את ההורים עם הילדים, זה פשוט בלתי אפשרי, כמו שאמרו חברותי פה, ילד מפספס, את צריכה להחליף לו, הורה מבקש ממך משהו, ילד קופץ, זאת אחריות שהיא בלתי אפשרית. לדעתי, צריכים להיות שני אנשי צוות משעה 07:30. כמו שאסור לנו לעזוב את שטח הגן, כנ"ל בבוקר צריכות להיות שתיים לאורך כל הדרך. דבר נוסף שלי ולכולנו מפריע, זה שאין סנכרון בין חוזר מנכ"ל של הרשות המקומית לבין חוזר מנכ"ל של משרד החינוך. יש המון דברים שם - - -
<היו"ר עינת וילף:>
מה למשל?
<מסעוד גנאים:>
אין התאמה?
<גילי אלון:>
אין התאמה. למשל, עניין של חופשות שמגיעות לסייעות, ששם כתוב שהיא צריכה לעבוד יום ככה ויום ככה ברשות המקומית. פניתי באופן אישי לד"ר חפצי זוהר, סגנית ראש העיר באר-שבע ומחזיקת תיק החינוך, והיא הוציאה לי מכתב מפורש, שאני וחברותי לא כפופות לחוזר מנכ"ל משרד החינוך אלא של הרשות המקומית. זה יוצר המון בעיות גם של שעות עבודה, גם של ימי עבודה, של חופשות, של נהלים כמו החלפה לילד לא גמול – מצד אחד, היום בחוזר מנכ"ל הרשויות אין סעיף – אני לפחות לא נתקלתי בסעיף שמחייב אותנו, כי זה לא היה, היינו מקבלים ילדים גמולים. לפני כמה שנים משרד החינוך הוציא הנחיה שכן אפשר להחליף. אבל שוב, אין התאמה בדברים האלה, אז אנחנו, כמו שאמרו הבנות, נופלות בין הכיסאות. 

<היו"ר עינת וילף:>
תודה רבה. אזכיר שוב מחדש, כל מי שמבקש לדבר, להעביר לי בבקשה פתק מסודר עם השם והתפקיד, מי שכבר דיברה הסיכוי שתדבר שוב נמוך, אבל אתן מוזמנות להעביר לי פתק. רימונדה מחאמיד, סייעת מאום-אל-פחם, בבקשה.
<רימונדה מחאמיד:>
קשה לי לדבר טוב-טוב בעברית, אבל כמה שאני יכולה להעביר אני מעבירה לכם.  

<מסעוד גנאים:>
(נשא דברים בשפה הערבית). נבין אותך, אין בעיה. 
<רימונדה מחאמיד:>
(נשאה דברים בשפה הערבית).
<מסעוד גנאים:>
(נשא דברים בשפה הערבית). עברית, בסדר.
<היו"ר עינת וילף:>
נסי בעברית כמה דברים עיקריים.

<רימונדה מחאמיד:>
אני יכולה אבל אל תצחקו עלי, כי יש לפעמים - - -

<קריאה:>
לא נצחק.

<מסעוד גנאים:>
לא.

<היו"ר עינת וילף:>
אף אחד לא צוחק על אף אחד פה בכנסת.
<דב חנין:>
הלוואי שכל חברי הכנסת היו יודעים לדבר ערבית כמו שאת יודעת לדבר עברית.
<היו"ר עינת וילף:>
בבקשה.

<רימונדה מחאמיד:>
אני יכולה להיות חברה בכנסת, כן. נתת לי תקווה. אני חברה בוועד עובדים באום-אל-פחם, אני סייעת 28 שנים. קודם כל, מצטערת מאוד על מה שיש במגזר הערבי. שמעתי מחברות שלי במאבק שהתנאים בשבילם – את שומעת, חנין – גם יותר טובים משלנו. כמה שהתנאים שלהם גרועים, אצלנו יותר גרועים. קודם כל, אין הגדרה בשבילנו בגן. ההורים מסתכלים עלי בלי כבוד. אני היום ב"אופק חדש" – לפעמים אני מורה, לפעמים פותחת את הגן ושומרת על הגן, על הגינה, על הילדים, אני גם שומרת לפעמים על המורה. משעה 07:30 אני לבד עד שעה 08:00, יש לי אחריות על הילדים, אבל למורה אסור להיות דקה אחת בלי עוזרת לפי משרד החינוך, כי אין לה אחריות על הילדים לבד. למה יש לי בבוקר אחריות חצי שעה לבד? מי שנותן חצי שעה של אחריות על הילדים נותן כל היום. האחריות לא משתנה, לא בדקה, לא בשעה. 

אנחנו מבקשים ממשרד החינוך שיסתכל היום על המצב שלנו, שאנחנו צריכות עובדת ניקיון. למה בעירייה, במשרדים באה עובדת ניקיון אחרי שהם עובדים, מנקה חצי שעה והולכת. למה הילד שלי בגן רואה אותי כמורה, אחרי זה שואל, איפה המורה שלי? היא בשירותים, שם אני מתעסקת במה שיש שם, מנקה וחוזרת אל הילד. איפה הילד? משרד החינוך, לפני שיחפש את המצב שלי מבחינה נפשית, שיחפש את הילד. הילד לא יודע אם אני מורה או עובדת ניקיון. הוא הולך הביתה ואומר יש לי מורה אחת, השנייה לא מורה שלי, גם ההורים לא מכבדים. הם מסתכלים, היא מורה, היא לא מורה, אבל היום אפילו שלמורה יש תעודה יותר ממני, יש הבדל משמעותי בין המשכורות. אבל מבחינת עבודה אנחנו בבוקר פותחות את הגן, בשעה 10:00 אנחנו מלצריות בשביל אוכל, אחר כך אנחנו מלמדות, אני לוקחת קבוצה ומלמדת אותה, אחרי זה אנחנו הולכים לחצר, זה שעה לבד אני גם בחצר. למה היום ב"אופק חדש" מותר לי לשבת עם הילדים בחצר לבד, קודם היה אסור. עכשיו ב"אופק חדש" כל זה השתנה. 

אנחנו מבקשים מהחינוך שיסתכל על הילדים מבחינה נפשית, אם הסייעת לא מרגישה שזה בסדר זה מכביד על הילד. אנחנו לא מרגישות שזה בסדר מבחינה נפשית. אנחנו מקופחות וזה משפיע על הילדים. אנחנו הולכות בלי רצון לעבודה שלנו. גם 28 שנים אני בגן, יש לי גמולים, יש לי תנועה לגיל הרך, למה לא עושים לנו איזה מסלול, למי שיכולה ויש לה את כל התנאים? למה שנלך ללמוד ארבע שנים לתואר? למה אין מסלול שאני כבר מכירה את הגן ויודעת ללמד, יודעת הכול, למה אין במשרד החינוך איזה מסלול שידריך אותי להתקדם בעבודה שלי? למה אשאר כל הזמן באותה עבודה? ואני יכולה, ויש הרבה כמוני שהן יכולות. 

<היו"ר עינת וילף:>
תודה רבה. חבר הכנסת דב חנין צריך לצאת, אז ביקש לומר כמה מלים לפני כן, בבקשה.

<דב חנין:>
תודה רבה, גברתי יושבת-הראש, אני קודם כל מברך – על הדיון הזה; את הסייעות שמכבדות אותנו בנוכחותן, ברוכות הבאות, וזה המקום שאתן צריכות להשמיע את קולכן, זכותכן להשמיע את קולכן, ואני מקווה שמהמקום הזה גם יצא איזשהו שינוי; כמובן את עמותת "איתך (מעכי)", שמלווה את המאבק הזה. גברתי יושבת-הראש, תודה שכינסת את הדיון. 
<אריאלה לוי:>
מטה הסייעות הארצי.
<דב חנין:>
וועד הסייעות הארצי, בהחלט כל הכבוד. אני רוצה לפתוח בזה שאני חושב שהדרישות שלכן הן דרישות מוצדקות, ואני תומך בהן באופן מלא. ואני רוצה לנסות – כיוון שאתן את מצבכן יודעות הרבה יותר טוב ממני, אני בזה לא יכול להוסיף, אבל אני חושב שאנחנו צריכים להציב את הסוגיה שלכן במבט כולל על מה שקורה במערכת החינוך, ובמיוחד מה שקורה במערכת החינוך בתחום הגיל הרך. 

אנחנו כבר מבינים שתחום הגיל הרך הוא תחום קריטי מבחינת מערכת החינוך. וכל אנשי המקצוע היום מבינים שבעצם דרכו והתפתחותו של הילד, במובנים רבים נקבעים על-ידי התחלת המסלול, על-ידי הגיל הרך ומה שקורה בגיל הרך – בזה קיימת הבנה, לפחות ברמה ההצהרתית כולם מסכימים. השאלה היא, האם ההצהרות האלה על חשיבות הגיל הרך מתורגמות לפעולות מעשיות שמגיעות עד לגן הבודד ועד לעובדת הבודדת שנמצאת בגן, או שההצהרות נשארות ברמת ההצהרה, וברמת העובד או העובדת בשטח המצב נשאר אותו מצב. 
אנחנו גם נמצאים היום במין, אפשר להגיד, התרחבות מאוד גדולה של מערכת החינוך בתחום הגיל הרך, וכולנו מברכים על כך וזה דבר מצוין. אבל צריך לוודא שכשעושים את ההרחבה הזאת, עושים אותה בצורה נכונה, ולא תוך כדי הרחבה מייצרים משהו שהוא הרבה פחות טוב, הוא עוקף את הסטנדרטים המקובלים, והוא בעצם מוריד את מערכת החינוך לרמה של מין עובדי ועובדות קבלן בכל מיני צורות ובכל מיני אופנים. אנחנו לא רוצים שמערכת החינוך שלנו תיראה ככה, ובוודאי שלא תיראה כך מערכת החינוך בגיל הרך. 
המצב הקיים היום בגנים – ואומנם הילדים שלי כבר לא שם, אבל אני כן מבקר בגני-ילדים, ואני חייב להגיד לכם, גני-הילדים שאני מבקר בהם הם בתל-אביב שיחסית המצב יותר טוב כנראה מאשר באום-אל-פחם, אבל עדיין גם בתל-אביב העומס שהגננת והסייעת נמצאות בו הוא בלתי אפשרי. אתם יודעים, מדברים על הגן שהוא לא יהיה בייביסיטר, אבל כשאנחנו מדברים על בייביסיטר, זו אשה אחת או איש אחד או נער אחד או נערה אחת שמטפלת בילד אחד, מקסימום שניים, ואנחנו קוראים לזה בייביסיטר. בגנים יש 30 ילדים מתרוצצים בכל הכיוונים - - -

<קריאות: >
35 ילדים.
<דב חנין:>
בכוונה הנמכתי, בסדר? מתרוצצים בכל הכיוונים, אי-אפשר אף פעם לראות מה קורה עם כל אחד. ברמת האחריות לילד, היינו צריכים שיהיה שם צוות של קבוצה של גננות וסייעות, צוות גדול ומשמעותי ולא מישהי אחת. אף בן-אדם בעולם לא יצליח לשכנע אותי שבאמת אפשר להיות אחראי לכל הילדים האלה, זה פשוט בלתי אפשרי, גם מבחינה תיאורטית וגם מבחינה מעשית.  

ולכן, כשאנחנו מדברים על מערכת החינוך בגיל הרך שזו דמותה, זו דמותה האמיתית, האינטרס של משרד החינוך היום, קודם כל – לא רק האינטרס שלכן, הסייעות – זה להסתכל מה הם הכוחות הקיימים במערכת, ולהגיד, אוקיי, לפחות יש לי סייעות, אתן להן את מקסימום הגיבוי, אתן להן את מקסימום התמיכה המקצועית, את מקסימום המעמד, את מקסימום ההגנה, כי את זה לפחות כבר יש לי, לפני שאני מגייס. 
כמובן שצריך לגייס עוד אנשים ועוד כוחות, דיבר על זה קודם חבר הכנסת ברכה, ברמת המדיניות אני חושב שהוא מאוד צודק, שצריך עוד כוח אדם ועוד גיוס של כוחות, כדי שהמערכת הזאת תעבוד טוב. אבל לפחות למי שיש היום תתנו גיבוי, תמיכה, תנאים, הגנה, את האפשרות לעבוד לפחות בצורה סבירה ומכובדת. אני מאוד מתנצל שאני צריך לצאת לדיון של ועדת הכספים, ומאחל לכם הצלחה בדיון החשוב הזה.

<קריאות: >
תודה רבה.
<היו"ר עינת וילף:>
תודה לך על הדברים המאוד יפים וחשובים האלה. איתן, רק אתן למישהו לדבר. מי כאן ממשרד החינוך, בבקשה, אשמח לשמוע התייחסויות לדברים שנאמרו כאן.
<סימה חדד מה יפית:>
ראשית, אני רוצה לפתוח ולומר שיש לנו הערכה רבה מאוד לסייעות. הסייעת נחשבת ל-50% של צוות הגן. יחד עם זאת הסייעות הן עובדות השלטון המקומי ,ואחריות ההעסקה – אני מתייחסת כרגע לגבי נושאי ההעסקה שהועלו כאן – קשורים להסכמים, להסכם הקיבוצי שיש לגבי משרתה של הסייעת. הגדרות התפקיד נקבעו, ובהחלט יש שם הגדרות מינהליות שעלו כאן בהחלט כחלק - - -
<היו"ר עינת וילף:>
הדברים שהם באחריות משרד החינוך כמו חוזר מנכ"ל, כמו נוהל הורה - - - 
<סימה חדד מה יפית:>
דקה, אתייחס. אני רק מנסה להסביר מה אחריותנו ומה אחריות השלטון המקומי. בהגדרות התפקיד יש הגדרות פדגוגיות, כי מן הסתם, גן-ילדים, נאמר כאן בקול גדול שזו לא שמרטפות, זאת  מערכת חינוכית, ובמערכת החינוכית הזו יש לכל אחד מן הצדדים, לגננת, שהוא תפקיד פרופסיונלי, עובד הוראה, אדם שלומד ומוכשר לתפקיד הזה, תפקיד מוגדר, ובהתאם לזה נגזר תפקידה של הסייעת. 

לגבי חוזרי המנכ"ל – יש פה קצת ערבוב בין חוזרי מנכ"ל שהשלטון המקומי הוציא לגבי הגדרות תפקיד הסייעת, כי כולם מוגדרים בחוזרי מנכ"ל של השלטון המקומי, והם מונחים כאן לפנינו, נוכל להעביר אותם לפרוטוקול. 
<היו"ר עינת וילף:>
במשרד החינוך אין אף חוזר מנכ"ל שמתייחס להגדרת התפקיד של הסייעת? שום דבר? אין דבר כזה.
<סימה חדד מה יפית:>
לתפקיד הסייעת? בהגדרות תפקיד של השלטון המקומי, בחוזר המנכ"ל של השלטון המקומי. חשוב לומר שאנחנו - - -
<אתי אלוני:>
זה לא נכון. יש הגדרה בחוזר המנכ"ל של מה תפקיד הסייעת. בוודאי שיש הגדרות.
<מסעוד גנאים:>
בקשר להורה המחליף – אפשר להתייחס?
<סימה חדד מה יפית:>
אתייחס גם להורה המחליף. ההגדרות נעשו בעבר, ונעשות לאורך הדרך. כל תהליך שקורה, כולל "אופק חדש", ואתייחס אליו, נעשה בתיאום מלא עם השלטון המקומי, כמייצגים את הסייעות במקרה הזה.
<היו"ר עינת וילף:>
אבל בסוף, ההגדרה של הסייעת כתפקיד חינוכי, אצל מי זה נמצא? 

<אתי אלוני:>
היא של משרד החינוך.
<סימה חדד מה יפית:>
היא בוודאי באחריותנו, אבל זה מפורסם כהגדרות - - -
<היו"ר עינת וילף:>
אז מה נדרש כדי שתשנו את הגדרת התפקיד? 

<סימה חדד מה יפית:>
אני חושבת שהוועדה הזאת הביאה לכאן נושאים שונים שכדאי לנו להתחיל לחשוב מה כן ומה לא במסגרת התפקיד, כי ההגדרות הפדגוגיות שדוברו כאן, נמצאות בתוך הגדרת התפקיד עצמו, אני מוכנה לקרוא, אם את מעוניינת שאקרא מתוך ההגדרה.
<היו"ר עינת וילף:>
כן, בבקשה.
<סימה חדד מה יפית:>
"סייעת הגן תשתתף בישיבות תכנון העבודה השנתי ותתכנן פעולות הצטיידות, אחסון החומרים ושימוש בהם". אני מדברת על התפקידים הפדגוגיים. "תשתתף בישיבות צוות ובפגישות הדרכה ביוזמת הגננת; תתמוך בקבוצות של הילדים בפעולות יצירה או משחק, על-פי תיאום עם הגננת; תתמוך בילדים בעת פעילויות מוטוריות בחצר על-פי תכנית העבודה ותיאום עם הגננת; תסייע לגננת בביצוע פעולות עם הילדים בעבודות שונות ובפעילויות שונות, בהתאם לצורך ועל-פי הנחיית הגננת; הסייעת תשתתף באסיפות הורים, בפעילויות הורים וילדים ובחגיגות, בהתאם לתכנית הפדגוגית של הגן. פעילויות נוספות של הורים וילדים בגן ייקבעו תוך תיאום בין הגננת והסייעת". זה במסגרת הגדרת התפקידים הפדגוגיים. כמובן שיש פה גם תפקידים של הסייעת בשוטף וביומיום לגבי הארגון, הניקיון וכו', כי זה היה חלק משמעותי בהגדרת התפקיד, ויש כאן גם התייחסות לגבי תנאי החופשה וכו'. אני מניחה שאת זה כל הסייעות מכירות, מכירות את הגדרות התפקיד הללו.  
<אתי אלוני:>
זה מופיע אצל שתינו, כלומר, זה לא שונה.
<היו"ר עינת וילף:>
אוקיי, את זה אני מבינה. אם אפשר באמת להתייחס לשאלה כאן לגבי נוהל הורה מחליף. 

<סימה חדד מה יפית:>
לגבי נוהל הורה מחליף – אכן כך, מתוך התחשבות, זה חוזר מנכ"ל, גם אנחנו בשביתה האחרונה היינו עדים להרבה מאוד קשיים שעלו במסגרת הפעלת הגנים, יחד עם זאת צריך לזכור, שהאינטרס של המשרד הוא לדאוג שהגנים האלה יפעלו, כדי לא לשבש את מהלך החיים לציבור עצמו, וזה מה שאנחנו עושים.

הנוהל בעצם מבקש מהגננת לגייס הורים למשך יום העבודה, זה במהלך חמישה ימים, נדמה לי שהחל מהיום החמישי הגן נסגר במידה - - - 

<רחל כהן:>
ממש לא.
<לילי פוקמונסקי:>
החל מהיום השישי.

<סימה חדד מה יפית:>
מהשישי, אחרי חמישה ימים. 
<היו"ר עינת וילף:>
אני חייבת להגיד – וזה גם יצא כמובן בהודעת הסיכום ובהמלצה של הוועדה, אני בטוחה גם שחברי לוועדה יסכימו –  אני חושבת שזה נוהל פסול מכל כיוון אפשרי - -
<אריאלה לוי:>
- - -
<היו"ר עינת וילף:>
- - הן מבחינת הצד החינוכי – ההתייחסות לכל גורם, וזה גם עומד בניגוד למה שאמרת – שוב אפסיק, מי שרוצה לדבר, להעביר לי פתק לפי הסדר, אין הצבעות - - - 

<לילי פוקמונסקי:>
יש לך פתק.
<היו"ר עינת וילף:>
בסדר, יש לי כאן הרבה פתקים, אני עושה את זה לפי הסדר. אני חוזרת, הנוהל הזה, ואנחנו גם נוציא את זה בהודעת סיכום, אני חושבת שהוא נוהל פסול. הוא עומד בסתירה לדברים שתיארת של יחס פדגוגי וחינוכי לתפקיד הסייעת. תפקיד שהוא תפקיד הוראה, תפקיד חינוכי, תפקיד פדגוגי, לא יכול להיות מוחלף על-ידי הורה. הדבר הזה הוא פסול בכל צורה שהיא, והוא פסול גם מבחינת מעמדם של ההורים  במערכת החינוך. 

כפי ששביתת מורים לא תיענה בכניסת הורים לתוך המערכת, אני חושבת שלא נכון לעשות את זה, וזה מראה יחס לא נכון לחינוך בגיל הרך. אנחנו בפירוש נוציא הודעת סיכום בדבר הזה. אני חושבת שזה חד-משמעי שנוהל פסול מכל וכל. 

<סימה חדד מה יפית:>
אוקיי.

<בת שבע פרימו:>
מעולה.
<קריאות:>
נהדר.

<היו"ר עינת וילף:>
בבקשה.

<סימה חדד מה יפית:>
נתבקשתי להתייחס לנושא של "אופק חדש" – מדובר כאן בהארכת היום לגננות בחצי שעה, במקביל לתפקידים שיתקיימו בגן ונעשו בגן, כפי שפירטתי קודם בהגדרת התפקיד לגבי עבודה בקבוצה. גם בעבר, כאשר גננת עבדה בקבוצה בשעת חצר אתן הייתן בחצר, אין מה לעשות, צריך - - -
<רימונדה מחאמיד:>
לא, היינו ביחד. היה אסור לנו, סליחה - - -
<היו"ר עינת וילף:>
אני מבקשת לא להפריע.

<סימה חדד מה יפית:>
סליחה, כל מה שנאמר כאן בעצם אפשר לבחון אותו מכל הכיוונים. בכל מסגרת של גן יתנהלו דברים, בכל רשות מתנהלים דברים, בעיקרון אני מדברת  – כאשר גננת עובדת בקבוצה, הסייעת עם שאר הילדים, זה היה גם בעבר, לא "אופק חדש" הביא את זה. "אופק חדש" הסדיר את מהלך העבודה ותו לא. יחד עם זאת, בואו נזכור שהסייעות קיבלו תוספת של 5% לשכר במסגרת - - -
<קריאות:>
- - -

<רימונדה מחאמיד:>
מה זה 5%?
<רותי תורג'מן:>
אל תעשי צחוק, זה 129 שקלים.
<קריאות:>
- - -

<היו"ר עינת וילף:>
אני מבקשת, בבקשה שקט.

<סימה חדד מה יפית:>
מכיוון שאני לא משרד האוצר, אני רק כרגע אומרת מה כן ניתן, כי בואו נאמר את כל - - -
<רימונדה מחאמיד:>
אנחנו אומרים שזה לא מספיק.
<איתן כבל:>
זאת הגדרה מחודשת למושג לעג לרש.
<קריאה:>
בדיוק.

<סימה חדד מה יפית:>
יכול להיות. אני יכולה לדבר על דברים שהם בתחום אחריותי, לא מעבר לזה. 

<קריאות:>
- - -

<קריאה:>
כמה מקבלת גננת?
<סימה חדד מה יפית:>
סליחה.

<היו"ר עינת וילף:>
חברות, כדי שגם נשמע את נציג משרד האוצר, את חברי הכנסת, את כל מי שנרשם, בבקשה לא להפריע.

<סימה חדד מה יפית:>
אשמח מאוד שכל סייעת תזכה לשכר נאות, אני בעד, אבל עדיין זה לא בתחום האחריות שלי. זה לגבי הנושא של "אופק חדש". לגבי ההכשרות – לאורך כל השנים נעשות הכשרות במסגרות הרשויות, יש לנו קורסים של 270 שעות, שסייעות לומדות ומוכשרות. אנחנו רואים בזה חשיבות רבה, כפי שאמרתי קודם, כחלק חשוב מאוד בצוות החינוכי, אנחנו דואגים – זה נכון שלעיתים הרשויות מממנות בעצמן את ההכשרה, לעיתים הסייעות נדרשות לממן בעצמן או להיות שותפות למהלך. יש תוכנית מוסדרת של 270 שעות יחד עם מפע"מ מעלה אדומים, שאחראי על הנושא של החינוך.
<היו"ר עינת וילף:>
אבל הבקשה להכשרות משותפות עם הגננות.
<סימה חדד מה יפית:>
הבקשה להכשרות משותפות – יש מקומות שנעשות הכשרות משותפות במקום שאנחנו מוצאים לנכון. יחד עם זאת, צריך לזכור שיש פרופסיה שונה בין הגננת לבין הסייעת ויש הכשרות נפרדות. אז במקומות שזה אפשרי זה נעשה. יכול להיות שזה לא נעשה בכל הרשויות, ואנחנו צריכים להמשיך ולעודד את זה, אבל בהחלט יש מגמה כזו של עבודה משותפת.

<היו"ר עינת וילף:>
תודה רבה. חבר הכנסת איתן כבל, בבקשה.
<איתן כבל:>
תודה, בוקר טוב. נחשפתי לנושא הסייעות בצורה מאוד בולטת בהתמודדות האחרונה שלי לתפקיד יושב-ראש ההסתדרות. הסתבר לי שכל הסייעות, אני אומר בהכללה גדולה, זאת חצר אחורית בכלל של מערכת החינוך. זאת חצר אחורית כשבתוכה גם יש עוד חצרות אחוריות של הסייעות עצמן. זאת אומרת, זה מגיע לסייעות שעוסקות למשל, בחינוך המיוחד, ששם בכלל – השבוע נפגשתי עם גברת שעוסקת בתחום, אתה לא מאמין, אתה כבר לא יודע מי זקוק לסיוע, המטפל או המטופל, אני אומר את זה בלשון בוטה, אבל זה ממש ככה, אתה מסרב להאמין שיש אנשים שעובדים בשביל 2,400 שקלים. 
דין פרוטה כדין מאה וכל הקלישאות שאנחנו מכירים. לא, פשוט זה לא מתקבל על הדעת. שלא נדבר על העובדה, ואני מקשיב גם לדברים שנאמרים על-ידי נציגי הממשלה, שגם בתוך המערכת עצמה כל פעם כשאתה מגיע – ניסיתי עד היום הזה ולא הצלחתי לברר בדיוק אבל, מי אחראי על מה? זאת אומרת, איפה מתחיל משרד החינוך ומסתיימת אחריותו? איפה מתחילה הרשות המקומית ומסתיימת אחריותה? קודם כל דבר אחד ברור, כשזה מגיע לכסף זאת לא אחריות של אף אחד. 
<היו"ר עינת וילף:>
תיכף נשמע ממי שאחראי על הכסף.
<איתן כבל:>
זאת נהיית להטוטנות. תראו, צריך קודם כל להחליט ולהגדיר באמת מה זה – אני עדיין, גברתי היושבת-ראש, כפי שאת יודעת, עדיין בעניינים, יש לי ילדים שהם בגן. זאת אומרת, יהיו.  

<קריאות:>
- - -
<איתן כבל:>
אנחנו עוד בעניינים. 
<רותי תורג'מן:>
או-טו-טו.
<איתן כבל:>
יש לי ילדה שנה הבאה בת ארבע בגן ציבורי, ויש עוד אחת שלאט-לאט מתקדמת במעלה ההר. 
<רימונדה מחאמיד:>
אז תחשוב על הסייעת שלה, כדי שהבת שלך תהיה - - - 
<איתן כבל:>
כאבא אני פעיל בעניינים האלה יחד עם רעייתי. הבדיקה שאנחנו עושים היא לא רק מי הגננת. אין מצב כזה, חברים יקרים, שיהיה ברור, אנחנו שמים את הילדים שלנו בלי לשים לב, בערות שלהם, רוב הזמן הם עם הגננת והסייעת, יותר מאשר הם אתנו, בסופו של תהליך. 

<אריאלה לוי:>
הכי הרבה עם הסייעת.
<איתן כבל:>
אני לא רוצה להפריז, לאט-לאט. אני מנסה לבוא ולומר לכך, שכשאתה מגיע לגן, מעולם לא עשיתי או ראיתי הפרדה בין הגננת לבין הסייעת. עם כל הכבוד לגננת, ויש גננות מצוינות בראש-העין, ובשכונה שלי בוודאי, אני אומר את זה מכל הלב - - 

<סימה חדד מה יפית:>
אני מסכימה.

<איתן כבל:>
- - אבל בלי סייעות טובות הן לא יכולות לתפקד.
<גילי אלון:>
נכון.
<איתן כבל:>
הן לא יכולות לתפקד. והסיפור הזה, דרך אגב, של הורים מחליפים, זו בכלל שערורייה בפני עצמה. זה מייצר זילות לתפקיד הגננת, ולא פחות מייצר זילות לתפקיד הסייעת. להיות גננת ולהיות סייעת זה מקצוע, והמערכת, לפני הכול, צריכה להחליט איך היא מתייחסת. נכון לרגע זה, אני אומר לך, גברתי היושבת-ראש, אני כבר לא מדבר על תנאי ההעסקה, שזאת פשוט שערורייה, זה מביך. 
<רינה קרן:>
נכון.
<איתן כבל:>
אינני יודע איך מי שחותם באוצר על ההסכם, היד שלו לא רועדת כשהוא חותם על ההסכם הזה. אי-אפשר להתייחס למערכת הזו כאל מערכת שאתה לא רואה אותה. יש אנשים, יש כאלה שמסתובבים בגנים, לכן, אני אומר לך לפחות מבחינת המחויבות שלי, לא רק בכובע שלי כאן כחבר כנסת, אלא גם מחויבות כחלק מהמערכת ההסתדרותית, זה דבר שאני לא חושב שמישהו יכול להרשות לעצמו שהמצב הנוכחי יימשך. אני אומר את זה בצורה, שאיננה משתמעת לשתי פנים. 
זה קרב, אני אומר לכן, ואם אתן לא תצאנה מכאן, כולכן, כל הסייעות על כל הגוונים והסוגים שלכן, עם יכולת להיות מאוחדות ולצאת למאבק – בשבילנו ההורים, בבוקר לחשוב רק שאנחנו לא יכולים לשים את הילד או את הילדה שלנו בגן, אני רוצה לראות – אם עדיין לא השתמשתן, כפי שהרבה אחרים משתמשים בכוח שלהם אל מול המערכת. 

<רותי תורג'מן:>
יש לנו מוסר עבודה.
<איתן כבל:>
אני רוצה לראות איך שרים, חברי כנסת, יכולים לצאת ולהשאיר את הילדים, כשהם לא יודעים איפה הם בגן-הילדים. ובכלל, כל המערכת כולה, המצב חייב להשתנות. ואני, גברתי, מסיים, זה לא בעניין באמת, תסלחי לי, הרי את לא קובעת, גברתי, עם משרד החינוך את גודל התקציב, אבל לפעמים גם כשרוצים לתת הסבר, לפעמים עדיף לנשוך את הלשון. זאת אומרת, להגיד דברים כמצוות אנשים מלומדה, קיבלתם 5%, ריקודים בחוץ. 

<אריאלה לוי:>
שבו בשקט.
<קריאה:>
ממש.

<איתן כבל:>
ואני אומר את זה או כמה שקיבלתן, זה לא משנה, כי בסוף יש את המערכון של הגשש, את מכירה אותו - - - 
<סימה חדד מה יפית:>
בסדר, עובדה.
<איתן כבל:>
אבל אני לא מתלונן עלייך - - 
<רינה קרן:>
זו לא את.
<איתן כבל:>
- - רק אני אומר, לפעמים, הרי אם היית קובעת, אני מניח שהשכר היה משולש, אבל את לא.  

<סימה חדד מה יפית:>
בטוח.

<איתן כבל:>
אסיים. ואני אומר, בסוף זה כמו במערכון של הגשש – כמה ביד. 
<רותי תורג'מן:>
נכון.

<היו"ר עינת וילף:>
תודה רבה לחבר הכנסת כבל, גם על דבריו וגם על כך שעזרת לי להעלות את הנושא לסדר-היום ולהביא אותו כאן לכנסת. האיש שעל הכסף, אהרון עוזיאלי, סגן בכיר לממונה מחלקת השכר, משרד האוצר, אם תוכל בבקשה להתיישב ליד מיקרופון. תודה רבה. אשמח להתייחסויות לדברים שעלו פה.
<אהרון עוזיאלי:>
כן, אשמח להתייחס, כולל סליחה – אהיה חלוק לגמרי עם ידידי איתן כבל חבר הכנסת. 
<איתן כבל:>
אתה לא יכול להיות חלוק עם חשבון הבנק של העובדות. 

<אהרון עוזיאלי:>
אני חושב שאם יש סקטור שאני יודע להסתכל לו בעיניים ולהגיד שעשינו כמה דברים טובים ונכבדים לטובתו, זה הסקטור שיושב פה. 
<היו"ר עינת וילף:>
יש לי בקשה, אם מישהי שיושבת ליד מיקרופון יכולה לקום. מותר לקום גם לגברים מדי פעם. תודה רבה.
<אהרון עוזיאלי:>
תודה. אני אומר שאם יש סקטור שאני יודע להסתכל לו בעיניים, ואני חושב שעשינו כמה דברים טובים ומועילים לטובתו, זה הסקטור שיושב פה. אסביר. לפני זה אני רק רוצה להתייחס לכמה דברים אחרים. נאמרו פה דברים, שלצערי הם שגויים בעליל. אם יש חשיבה שמישהי עובדת בחצי משרה, ולכן בחצי משרה מגיע לה שכר מינימום של 4,100 שקלים, הרי ברור שזה לא נכון. כי על חצי משרה לא מגיע שכר מינימום של 4,100, אלא חצי מ-4,100, זה ברור לגמרי. לכן, צריך לשים את הדברים בפרופורציה הראויה.
<קרן שמש- פרלמוטר:>
מה שלא ברור, זה ש - - -
<היו"ר עינת וילף:>
אני מבקשת לא להפריע. אבל להגדרה, מה שעלה כאן, זה שהשעות של מה נחשב למשרה מלאה – לא סבירות.
<אהרון עוזיאלי:>
אתייחס גם לשכר מינימום בכלל. לא חושב שזה עיסוקי, אני משרד האוצר, אני באמת לא המעסיק הישיר, לא משרד החינוך, גם לא הרשות המקומית. ואני גם לא כל כך בקי ואמון על הנושא של המעמד המקצועי. מה זה מעמד מקצועי? זאת שאלה מאוד-מאוד נכבדה.
<היו"ר עינת וילף:>
לא, מבחינת השעות, מה נחשב משרה מלאה.

<אהרון עוזיאלי:>
לדעתי, 42.5 שעות. אבל גם בזה אשמח אם יש פה נציג של השלטון המקומי, או אולי שלמה יודע, אשמח לשמוע איזשהן התייחסויות, כי באמת זה נושא שקיים בהסכמי עבודה, אין לי פה עליו תשובה. לדעתי, 42.5 שעות, זו משרה מלאה.
<היו"ר עינת וילף:>
אבל השאלה היא כזאת, אם ראוי ונכון מבחינת המקצוע, שמשרה מלאה תוגדר 35 שעות, לצורך העניין. בעצם, הדבר הוא חלק ממשא ומתן קיבוצי.

<אהרון עוזיאלי:>
אני לא חושב שזה נכון. אני חושב, ופה כן אעביר את זה פשוט דרך החור של הגרוש בין היתר, הפחתה כל כך אולי מתבקשת לדעת אלה שיושבות פה, המשמעות שלה, אם אני מפחית מ-42.5 ל-37, פירושו של דבר שאנחנו נדרשים לתוספת עובדים, עובדות של משהו כמו 20%, זו התוצאה. כי ברור - - -
<קריאות:>
- - -

<היו"ר עינת וילף:>
שוב, הטענה כאן שלא מדובר בתוספת עובדים. ממילא העובדות נמצאות במערכת, רק בפועל זה יתבטא בתוספת שכר. 

<אהרון עוזיאלי:>
אז אתייחס לשכר, עם כל הכבוד.

<היו"ר עינת וילף:>
אבל העובדות נמצאות בתוך המערכת.
<אהרון עוזיאלי:>
אם החשיבה היא לתרגם את זה ל-37 או ל-35, המשמעות היא דרישה לתוספת אלפי עובדות למערכת. אם ההתייחסות לשכר - - - 

<רימונדה מחאמיד:>
למה צריכים עוד עובדות?
<קריאות:>
- - -

<אהרון עוזיאלי:>
הרי ברור לגמרי, 42.5 שעות בשביל לקבל את אותה מכפלה - - 

<היו"ר עינת וילף:>
אני מבקשת שקט, אלה דברים חשובים.

<אהרון עוזיאלי:>
- - דרך 37.5 שעות – ככל שהמספר יותר נמוך, כמובן שהדרישה לעובדות נוספות תגדל. התשובה היא ברורה. זה מאות מיליוני שקלים. 

<קרן שמש- פרלמוטר:>
הוא לא מבין.
<גילי אלון:>
כשתדברי תגידי, לא נכון.
<אהרון עוזיאלי:>
שלא תהיה טעות, מאות מיליוני שקלים. עכשיו, דווקא בקטע של עבודה חלקית - - -  

<איתן כבל:>
תמיד כשמדברים באוצר, זה מגיע בסוף למאות מיליונים. חיכיתי מתי זה יגיע.
<אהרון עוזיאלי:>
דווקא בקטע של עבודה חלקית, גם יש תעדוף בחוקת השלטון המקומי, יש תעדוף במובן הזה שעובדת בחצי משרה, לדוגמה, מקבלת באופן יחסי יותר מאשר חצי משרה, וכך עובר הלאה. ולכן, גם החישוב הזה הוא לא מדויק במובן הזה שכבר לוקחים בחשבון, נקודתית למשל, מי שעובדת ב-50% משרה מגיע לה שכר כאילו עבדה 60% משרה. זאת אומרת, יש פה איזה התייחסות ושיפוי לטובת העבודה החלקית, במובן הזה שברור שבקצה אם אני עובד משרה מלאה, אז אני מקבל משרד מלאה ולא יותר, אבל בדרך יש לי נקודות לטובתי. 
<היו"ר עינת וילף:>
רק שאלה, כדי שהמאות מיליוני שקלים לא יישאר באוויר, יש לך פה חישוב או שאם לא, נבקש מהוועדה - - -
<אהרון עוזיאלי:>
אני יכול להציג חישוב, זו לא בעיה. אני כן רוצה להתייחס אבל למה שקרה בהסכמי השכר, ואני כן רוצה להתייחס לכך שלפחות מבחינת ההסכמים יש התייחסות שונה לעובדות בעלות השכלה שונה. זאת אומרת, יש לנו רובד בסיסי, סליחה שאשתמש במלה הזאת, של עובדות שהן חסרות השכלה פורמלית מבחינת שנות לימוד, ואז יש להן סולם שכר של 4.6 זה הדרגות ב"סולם המעו"ף" – מה שנקרא. אם הן בוגרות 12 שנות לימוד, יש להן דרגה נוספת. אם היא מורה או גננת מוסמכת, גם היא נהנית מתוספת גם בבסיס וגם בקצה, היא נהנית מעוד דרגה. אם היא גננת בכירה או תואר אקדמי - - -
<גילי אלון:>
אבל זה לא נכון.
<בת שבע פרימו:>
לא נכון.
<רינה קרן:>
אנחנו לא מדברים על גננות. אני כסייעת 12 שנות לימוד - - - 

<היו"ר עינת וילף:>
אני מבקשת בכל זאת.

<אהרון עוזיאלי:>
אם היא מורה, גננת בכירה או תואר אקדמי בחינוך, ואני מדגיש של מוסד - - -

<קריאות:>
- - -

<קריאה:>
אנחנו סייעות, אנחנו לא גננות.

<אהרון עוזיאלי:>
היא מועסקת כסייעת, לא כגננת. אבל היא מועסקת כסייעת - - 
<קריאות:>
- - -

<אהרון עוזיאלי:>
- - אז יש לה עוד דרגה מעבר למה שיש לה. 
<אתי אלוני:>
נדרשת השכלה - - -

<קריאה:>
יש גם סייעות עם תואר.

<אהרון עוזיאלי:>
אני רוצה לייצר השוואה – מאחר שהנושא הזה היה אקוטי בהסכמי השכר, גם של 2009 וגם בהסכם השכר שנחתם לאחרונה ב-2012, כי גם ההסתדרות וגם המעסיקים חשבו שיש פה סקטור שצריך – וזה גם עובד כלפי הסייעות האחרות, זה לא רק הסייעות של הגננות, טיפוליות וכו' – לתעדף אותו בתוך הקבוצה הכוללת של כלל העובדים בשלטון המקומי. והתוצאה, אם אני עכשיו משווה מה היה לנו בשכר בין אוגוסט 2009, לפני ארבע שנים, ומה שהולך להיות, אני מדגיש, מה שהולך להיות באוקטובר, כי באוקטובר הקרוב - - 
<גילי אלון:>
הישג שלנו.
<אהרון עוזיאלי:>
- - קורים כמה דברים מבחינת הסכמי השכר. באוקטובר הקרוב, מצד אחד, ישנה השלמה של המהלך של, אני מזכיר, הגדלת שכר מינימום מ-4,100 ל-4,300, אז היה רק 3,900, בתקופה ההיא. עשינו סריה שלמה של צעדים בשכר, ותוכלו לבדוק אותי באוקטובר, זה לא כל כך רחוק, זה עוד שלושה חודשים, אנחנו מייצרים בעצם טבלת שכר שהיא שונה משמעותית מהקיים. זאת אומרת, אם באוגוסט 2009 סייעת מתחילה, אני מדגיש, סייעת מתחילה, שכרה היה סדר גודל של 4,075 שקלים - - - 

<היו"ר עינת וילף:>
אתה מתכוון ללא השכלה פורמלית.

<אהרון עוזיאלי:>
ללא השכלה פורמלית, הדבר הכי בסיסי.
<כרמלה פורת:>
לא מקבלים השכלה - - -
<אריאלה לוי:>
אין דבר כזה.
<היו"ר עינת וילף:>
בסדר, אני רוצה להבין את הנקודה. 
<אהרון עוזיאלי:>
על משרה מלאה. גם אין לה גמולי השתלמות, זאת אומרת, היא גמרה צבא, גמרה שירות לאומי, זה מה שהיא עושה.
<רינה קרן:>
אין דבר כזה.
<קריאה:>
לא מקבלים היום.
<קריאות:>
- - -

<מוחמד ברכה:>
יש דבר כזה סייעת ללא השכלה פורמלית? 

<כרמלה פורת:>
לא, אין דבר כזה.

<פאני אלימליח:>
אין דבר כזה.

<מוחמד ברכה:>
אין דבר כזה בכלל?
<קריאות:>
אין דבר כזה.

<קריאות:>
- - -

<היו"ר עינת וילף:>
אני מבקשת. בוא נשאל אותך, האם היום במערכת יש עדיין סייעות ללא השכלה פורמלית? 

<אהרון עוזיאלי:>
אני באמת לא יודע.
<היו"ר עינת וילף:>
לא יודע.

<אהרון עוזיאלי:>
אני לא המעסיק שלהן. אני מניח שיש. בכל מקרה סייעת כזאת היתה משתכרת אז - - 
<קריאות:>
- - - 

<אתי אלוני:>
זה תנאי סף כתוב – 12 שנות לימוד - - -
<איתן כבל:>
השאלה, גברתי, אם הוא יכול לתת נתונים – כמה עובדות סייעות מקבלות שכר – יש לו נתון שהוא יכול להציג מתוך - - -

<אהרון עוזיאלי:>
לא.
<מוחמד ברכה:>
לא. תנאי לקבלת העבודה – 12 שנות לימוד, מה אתם מדברים?

<רותי תורג'מן:>
מינימום.  

<קריאות:>
מינימום.

<רינה קרן:>
מינימום.

<קריאה:>
ולימודים.

<רותי תורג'מן:>
וקורס מטפלות, בנוסף לזה.
<מוחמד ברכה:>
וקורס מטפלות.

<היו"ר עינת וילף:>
חברים, חברות יקרות, רק שתדעו שלא יהיה זמן לכל. 

<מוחמד ברכה:>
למה לא לומר דברים מוחלטים על - - -
<מסעוד גנאים:>
זה מתוך חוברת הכשרות - - -

<היו"ר עינת וילף:>
אז בוא נתחיל, מה השכר לסייעת עם 12 שנות לימוד?

<אהרון עוזיאלי:>
סייעת מתחילה עם 12 שנות לימוד התחילה אז ב-4,075 שקלים, עם שתי שנות ניסיון, באוקטובר - - 
<קרן שמש- פרלמוטר:>
שכר ריאלי? כלומר, אתה לוקח - - -
<קריאה:>
זה אפילו לא לפנסיה.
<אהרון עוזיאלי:>
- - באוקטובר היא תרוויח 5,210 שקלים. זו לא אותה אחת, כי זה באותו ותק. זאת אומרת, אם זאת באמת היתה אותה עובדת, מן הסתם היתה כבר מקבלת יותר ותק, יותר דרגות, אולי דברים אחרים, אבל אחת חדשה כמוה תקבל 5,210 שקלים. ביולי 2013, שזו הפעימה האחרונה של הסכם השכר שבתוקף, ה-7.25 מה שנקרא, היא תקבל 5,300 שקלים, 30% יותר, אני מדגיש. 
אלך לעוד דוגמה אחת, יש לי פה כמה דוגמאות. סייעת כזאת, שיכולה להגיע לשבע פלוס, שזאת דרגה מאוד שכיחה אצל הסייעות, עם עשר שנים ותק, אז היתה מרוויחה 4,339 שקלים, באוקטובר יהיה לה 5,600 שקלים, וביולי 2013 5,700. 
<רינה קרן:>
יולי עוד שנה.
<אהרון עוזיאלי:>
אם יש לה גמול השתלמות, שזה גם קיים, כלומר זה חלק מהתמרוץ של המערכת לטובת ההשכלה שלה - -  

<אריאלה לוי:>
לא בבנק.
<אהרון עוזיאלי:>
- - אז אני מתייחס עוד פעם לעובדת בדרגה שבע פלוס, היתה מקבלת - - -
<היו"ר עינת וילף:>
אני רק רוצה להפסיק אותך דקה. יש חשיבות לשמיעת המספרים האלה גם בשידור, כי כשאתן מנהלות את המאבקים שלכן, כשאתן מקבלות את המשכורות מהשלטון המקומי, תדעו מה רשום במשרד האוצר שמגיע לכן. ולכן, אני לא מבינה למה מפריעים פה. כן.
<איתן כבל:>
אין מצב. גברתי היושבת-ראש, את יודעת, היה לי את המטה הכי טוב בעולם, באה המלחמה והרסה לי אותו. זאת אומרת, מה הוא מייצג עכשיו? הוא מייצר פה איזשהו מצג, שאף אחד לא מכיר. זה אם תבואו בדיוק ויהיה לך ותבוא ופגשת – סליחה, אני רוצה - - -

<אהרון עוזיאלי:>
אתה מוזמן לבוא ולבדוק אותי - - -
<איתן כבל:>
אני רוצה להיות מוזמן לדבר אחר, גברתי. אני רוצה לדעת - - -
<אהרון עוזיאלי:>
אני ממש מוחה על האמירה הזאת. אני מאוד מצטער. אני לא מוכן לשמוע אמירה, שאני פה מטייח או מוכר נתונים או מאחז עיניים. 
<אתי אלוני:>
לא, אבל זה תוספות שניתנו עכשיו - - -
<רינה קרן:>
אני לא מקבלת את השכר הזה.
<איתן כבל:>
בוא נעשה סדר. 

<אהרון עוזיאלי:>
אני נורא מצטער, זה לא יקרה.

<היו"ר עינת וילף:>
מצטערת, הפריעו לי ולא שמעתי.
<מוחמד ברכה:>
אגב, אי-אמירת אמת של עובד מדינה בוועדת הכנסת, זו עבירה פלילית.
<איתן כבל:>
אני, חס וחלילה, לא האשמתי אותך באי-אמירת אמת.
<היו"ר עינת וילף:>
רק רגע, איתן ומוחמד, אנחנו הולכים קצת להרגיע, בבקשה. אלה הדברים הרשמיים שנמצאים במשרד האוצר. אנחנו מבינים, וזה גם עלה כאן – ברוב המכריע של המקרים המשרה לא נחשבת משרה מלאה, והשעות שמועברות הן הרבה פחות, ויש כל מיני תפקידים נוספים. 
אבל כדי שאפשר יהיה בכלל להתחיל לנהל דיון ומאבק, צריך לדעת מהתחלה מה רשום במשרד האוצר, אחרי זה מה קורה בשטח. בואו גם נברר בין מה שרשום אצלו, שאתן צריכות לקבל לבין מה שמגיע אליכן, צריך להבין מה קורה – הפגיעה במאה אחוז משרה, כל הדברים האלה. אבל כן חשוב שיהיה בפרוטוקול, בשידור, ושתשמעו את זה, מה הם המספרים המדוברים. כן. 

<אהרון עוזיאלי:>
אז אני ממשיך, ברשותך. 
<אריאלה לוי:>
יש פה תלושי משכורת.

<אהרון עוזיאלי:>
דרגה שבע פלוס, אמרתי שהיא דרגה מאוד שכיחה אצל הסייעות שהשלימו את המסלול - - -
<רימונדה מחאמיד:>
זו דרגה אחרונה לסייעות.
<רינה קרן:>
אין יותר מזה.
<אהרון עוזיאלי:>
חבר'ה, אם גמול השתלמות אחד היה 4,350 שקלים, יהיה 5,959, כמעט 6,000 שקלים - - - 
<היו"ר עינת וילף:>
אלה המספרים החל מאוקטובר השנה. 

<אהרון עוזיאלי:>
נכון. ביולי 2013, בפאזה האחרונה, זה יהיה 6,089, זה גידול של 40%. עם שני גמולים, שגם זה חיזיון נפרד. זאת אומרת, זה קיים הרבה שהסייעות הולכות גם לגמול השתלמות רגיל וגם למה שנקרא "גמול שלטון מקומי", שזה חלק ממערכת ההכשרה שהן יכולות לעבור, אז - - 
<זיוה אבידן:>
שהן לא צריכות אותו.
<אהרון עוזיאלי:>
- - אני מתייחס עדיין לאותה דרגה, שבע פלוס, הפעם עם 20 שנה, כי לוקח יותר זמן להשיג את גמול ההשתלמות. 

<רותי תורג'מן:>
ממש לא.
<אהרון עוזיאלי:>
השכר הבסיסי באוגוסט 2009 היה 4,667 שקלים, עולה ל-6,675, שזה גידול מעל 40% באוקטובר, ויגיע ל-6,800 ביולי 2013. יש עוד דרגות יותר בכירות, אבל זה כבר הרבה יותר נדיר, אני לא רוצה להתייחס. 
<היו"ר עינת וילף:>
תודה. קודם כל, אני כן מודה לך על הפירוט - - -

<אהרון עוזיאלי:>
אני רק רוצה להסביר עוד דבר אחד, כי פה גם נשמע משהו על לעג לרש, ואני לא חושב שיש פה לעג לרש.  
<קריאות:>
- - -

<אריאלה לוי:>
השכר הבסיסי - - 

<כרמלה פורת:>
2,800 שקל השכר הבסיסי, על מה הוא מדבר בכלל? 
<קריאה:>
אחרי 30 שנות עבודה.

<אריאלה לוי:>
- - לא מגיע ל-3,000 שקלים.
<גילי אלון:>
אחרי השלמת הכנסת. 

<אהרון עוזיאלי:>
משפט אחרון מבחינתי. איך הגענו לדבר הזה מבחינת הדברים? יש פה הצטברות של הרבה מאוד נתינות, כאשר הוספנו תוספת "אופק חדש", מה שנאמר פה; ישנו הסכם שמגדיל את התוספת השקלית הרחבה, בבסיס היתה קודם 700 שקל לכל עובד, כל סייעת, והיום זה לפחות 1,400 - - -  

<אריאלה לוי:>
השלמת הכנסה.

<אהרון עוזיאלי:>
ישנה תוספת 6.25, שעוד פעם, כל הסקטור הציבורי קיבל 7.25, השלטון המקומי לקח מכולם 6.25, בפער הזה של האחוז, הוא נתן 10% תוספת, שאנחנו עוד לא רואים אותה. 10% תוספת לטובת הסקטור שיושב פה.    
<קריאות:>
- - -

<רינה קרן:>
למה רק באוקטובר?
<אתי אלוני:>
זה בסדר, זה עוד מעט. 

<אהרון עוזיאלי:>
זאת אומרת, באופן מובחן מכלל התפתחות השכר של עובדי השלטון המקומי, דווקא הסקטור הזה, על חשבון אחוז אחד של כולם, קיבל 10% תוספת - -  
<כרמלה פורת:>
בגלל שכל השנים לקחו לנו.

<אהרון עוזיאלי:>
- - בשכר המשולב לטובתו, שאת זה נראה באוקטובר. 

<רינה קרן:>
למה אוקטובר ולא עכשיו?

<היו"ר עינת וילף:>
אני רוצה את ההתייחסות שלך - - -

<אהרון עוזיאלי:>
עוד משפט אחד, ברשותך. 
<היו"ר עינת וילף:>
כן, עוד נושא אחד.

<אהרון עוזיאלי:>
אם מישהי מועסקת ב"יום לימודים ארוך", מה שנקרא יוח"א, אז ישנו תגמול נוסף שבכלל לא מוזכר פה, אבל הוא קיים, משהו כמו, תזכיר לי, שלמה, 560 שקל על ארבעה ימים ארוכים. הוא לא מוזכר במספרים האלה.
<היו"ר עינת וילף:>
אני רוצה להודות, בכל זאת, על זה שמסרת לנו את הפרטים. אני הולכת לתת לך תלושי שכר שונים שהביאו לי כאן. ב-40 דקות שנותרו, אשמח אם בכל זאת תעיין בזה, ותגיד לי מה הולך לקרות לתלושים האלה באוקטובר.

<אהרון עוזיאלי:>
אוקיי.

<היו"ר עינת וילף:>
ואחרי זה ביולי 2013. התייחסות לנושא שעלה כאן של התנאים מבחינת המחלות, השחיקה, הדברים האלה. אלה דברים שבכלל נמצאים אצלך, באחריותך בהסכמים או שזה לא נוגע?
<אהרון עוזיאלי:>
אלה דברים שיש הרבה מאוד סקטורים שטוענים להם. אנחנו כמובן משתדלים שהדברים יקבלו ביטוי בשכר השוטף, ולא באמצעות מהלכים מקלים אחרים. אני מסכים שגם בשירות המדינה וגם במקומות אחרים ישנם הרבה עובדי כפיים, עובדים מסוגים כאלה ועובדים מסוגים אחרים, שהטענה הזאת מאוד רווחת כלפיהם. אם נתחיל לייצר לכל אחד את התשובות שלו, אז עוד פעם, המשמעות היא באיזשהו מקום שכולנו נשלם על זה יותר. 
<היו"ר עינת וילף:>
תודה לך. 

<אריאלה לוי:>
אפשר להעיר?

<היו"ר עינת וילף:>
הערות בהמשך. אני מבקשת עכשיו את ההתייחסות של השלטון המקומי, אתי אלוני, בבקשה, ראש מינהל חינוך במרכז השלטון המקומי. אם את יכולה בעיקר להתייחס לטענות על מה קורה בין הכספים שמועברים מן המדינה לשלטון המקומי, כל הנושא של העסקה במהלך הקיץ, ההגדרה גם של התפקיד כתפקיד מינהלתי ולא כתפקיד עובד הוראה, ושאר הדברים שעלו כאן. 
<אתי אלוני:>
יש חלקים שקשורים אלינו, יש חלקים שלא. בוקר טוב, אצטרף לדבריה של סימה ממשרד החינוך. אני רוצה להודות לך, נציג האוצר, לפחות על הצגת המספרים, ולומר בפתיח שלי, שהשלטון המקומי, מתוך הבנה והיכרות בכוח הזה שנקרא כוח הסייעות, אנחנו רואים בו כוח עוגן, אחד מהעוגנים הכי חשובים בקיום מוסדות החינוך, בעיקר בכל מה שקשור לגנים; והעובדה, שכפי שציין נציג האוצר, ניתנה לסקטור הזה, מתוך ראיית החשיבות, ומתוך ההבנה והרצון לא לעשות טובה, אלא לגשת באמת לקראת תוספת מכובדת, שעומדת על סדר גודל של 22% – אני חושבת שמעידה לפחות בגישה שלנו – הכוונה ראשי הרשויות המקומיות, לחשיבות התפקיד שלכן, לעצם זה שאתן מהוות את הבסיס והעוגן לקיומה של כל מסגרת גן יום ביומו. 

צריך לזכור את מוסדות החינוך לגיל הרך, מה שנקרא "קדם יסודי", לפחות לפי החוק, משרד החינוך והשלטון המקומי, חלים עליהם מה שנקרא "קיום משותף". מי שמשפה את השכר של הסייעות יחד אתנו הוא משרד החינוך. אבל לפני שאגיע לשכר, אני רוצה לבוא ולומר שיש פה בעיני, עניין שהוא קודם כל בראשיתי, ולבוא ולהגדיר קודם כל מה התפקיד הנדרש באותו מוסד חינוכי, ואני מסכימה שזה מוסד חינוכי ולא שמרטפייה. ומי שמגדיר מהו תפקידה של הסייעת, מהם האינטראקציות שצריכים להתחולל באותו מוסד, גם בהיבט הפדגוגי, גם בהיבט החברתי, וגם בהיבט האחר, הוא משרד החינוך. 
אני מחזיקה את מה שסימה הגדירה, החזיקה אצלה גם בחוזר מנכ"ל, אני מחזיקה את ההגדרה מאוגדן תנאי השירות שמופיע בשלטון המקומי, והוא נגזר משם, אנחנו לא המצאנו אותו. השלטון המקומי לא ממציא הגדרות משלו לסייעת. מי שמגדיר מה תפקידה של הסייעת, מי שמגדיר מה הפרופיל הנדרש לסייעת, מי שמגדיר מהן דרישות הסף לתפקיד, זה משרד החינוך.
<גילי אלון:>
למה הם לא מעסיקים אותן ישירות?
<סימה חדד מה יפית:>
זה במשותף.

<אתי אלוני:>
רגע, אנחנו מקיימים במשותף, אבל לצורך העניין המנדט המקצועי הוא שלכם. המנדט המקצועי הוא של משרד החינוך. אנחנו עושים את זה במשותף, כי אנחנו עובדים במשותף, אבל בהגדרה, באחריות, האחריות היא שלכם. 

<גילי אלון:>
איזה יופי - - - 
<אתי אלוני:>
מכאן צריך לזכור, גברתי יושבת-ראש הוועדה, בעיני, ההחלטה שצריכה אולי לצאת לאור הדברים שכאן, זה קודם כל בחינה מחדש של הפרופיל, של המרכיב, של התפיסה של התפקיד הזה. אולי מכאן נתחיל את הכול. אבל כל עוד זה קיים, הסייעות שאינן מוגדרות כסקטור אקדמאי, שאינן מוגדרות כעובדות הוראה, הן מוגדרות משכך כסקטור שלפחות דורש ייצוג, ולכל עובד מגיע - - - 

<רימונדה מחאמיד:>
למה אנחנו מלמדות? למה אני מלמדת את הילד? אני לא למדתי. למה אני מלמדת?

<אתי אלוני:>
אני לא יודעת.

<היו"ר עינת וילף:>
רימונדה, אני מבקשת.

<רימונדה מחאמיד:>
אז אל תתנו לי ללמד.
<אתי אלוני:>
קודם כל בהגדרה, לפחות ממה שאני יודעת, וזה גם הוצג כאן, הסייעת אינה מוגדרת כעובדת הוראה, היא גם לא מוסמכת כעובדת הוראה, אין לה את ההשכלה הפורמלית של עובדת הוראה - - -
<רימונדה מחאמיד:>
סליחה, אבל למה ללמד?
<זיוה אבידן:>
והיא עושה את זה. 

<אתי אלוני:>
לכן, הקדמתי ואמרתי, יכול להיות שמפה נצא עם איזושהי הבנה, שקודם כל בסיס התפיסה הוא זה שצריך להיבדק, ואחר כך מזה נגזור את כל הדברים. אבל צריך לזכור, בואו נשים את העובדות על דיוקם – מאיפה הכול מתחיל, ומאיפה זה נמצא, ומי שמגדיר את התפקיד. 
צריך גם לומר את האמת, כולנו פה גם כהורים לילדים וגם מפעילי מטה וגם מפעילי מערכות וגם ראשי הרשויות, שלפחות אני בשמם פה, היינו מאוד שמחים, שבכל גן תהיינה שתי גננות, שתי עובדות אקדמאיות, וכו'. ואנחנו נלחמים על זה גם בשלוש-ארבע עכשיו, ואין את התקציב. בסוף, לצערי זה מגיע - - - 

<מוחמד ברכה:>
את מייצגת את השלטון המקומי?
<אתי אלוני:>
כן. 
<מוחמד ברכה:>
באמת?

<אתי אלוני:>
אני ראש מינהל החינוך בשלטון המקומי.

<מוחמד ברכה:>
את שמה את עצמך בצד אחד עם הממשלה ועם האוצר מול הסייעות, ולא הסייעות מול - - -
<אתי אלוני:>
לא, אני המעסיק של הסייעות. אני המעסיק. 

<מוחמד ברכה:>
זה נשמע הזוי מה שאת אומרת.

<אתי אלוני:>
רגע, אני המעסיק של הסייעות. אני, כלומר השלטון המקומית, הרשות המקומית הם מקבלות תלוש שכר עם - - -
<רימונדה מחאמיד:>
אבל את אומרת לי אל תלמדי, משרד החינוך אומר לי תלמדי, מה אגיד לגננת? אני לא מלמדת.
<היו"ר עינת וילף:>
סוכם כאן שנדרשת חשיבה והסדרה. זו, אני חושבת, אמירה ברורה שיוצאת מכאן.  
<אתי אלוני:>
נכון. ואני חושבת שזה בבסיס העניין. ומכאן יוצאים הרבה מאוד משתמעים. אבל אם מנתחים את המצב כפי שהוא, הסייעות מוגדרות בסקטור של העובדים המינהליים. אם אתם שואלים אותי אם הסייעת היא כמו המזכירה וכו', התשובה היא לא. אבל בהגדרה המינהלית, ואני לא באה מהסקטור, לא של ההסתדרות ולא אחר – בפועל, בוודאי שהיא לא, אבל בסופו של דבר יש פה כפיפות להסכמים קיבוציים שהאוצר שותף להם, שההסתדרות שותפה אליהם, שאנחנו שותפים אליהם. ואתה הולך קודם כל לפי חוקת העבודה ולפי מה שזה מחייב. מישהו שהוא לא אקדמאי, לא יכולים לשלם לו כמו אקדמאי; מישהו שלא מוגדר כעובד הוראה - - -
<רימונדה מחאמיד:>
אבל הוא מלמד, הוא לא מורה והוא מלמד. 

<אתי אלוני:>
אז אנחנו חוזרים להגדרה, חברים – ופתחתי בזה שיש לנו הערכה רבה לעבודה. אבל אנחנו מבינים שיש פה כנראה בתפיסה משהו שאולי הגיע הזמן לשנות אותו, אבל כרגע אנחנו מתייחסים למצב הקיים, לא למצב שיהיה. המצב הקיים נובע מאיזושהי תפיסה, שכנראה צריך לנער ממנה את האבק, וצריך לקום ולהגיד, הן לא עובדות הוראה, אבל הן גם לא עובדות - - -

<קריאה:>
למה לא הוראה?

<רימונדה מחאמיד:>
לא ניקיון ולא הוראה – איפה? אני לא יודעת איפה.
<אתי אלוני:>
וצריך לבוא ולהגדיר - - -
<זיוה אבידן:>
מה לא עובדות הוראה? נמצאות במוסד חינוכי כעובדות הוראה, נקודה. 

<אתי אלוני:>
אז צריך לייצר פרופיל מוגדר, מקצועי אחר, שממנו ייגזרו גם משמעויות תקציביות. אני רוצה לסיים ולומר שהשלטון המקומי הוא שותף בשכרן, אבל עיקר השכר מגיע ממשרד החינוך.

<היו"ר עינת וילף:>
אם את יכולה להתייחס לנושא של העבודה בחופשות הקיץ. 

<אתי אלוני:>
לפי ההסכם הקיבוצי – למיטב ידיעתי, ואני לא ממונה על הסכמי השכר, אני אחראית על תחום החינוך, אבל משיעורי הבית שעשיתי – מוגדר בהסכם הקיבוצי שהן מועסקות עשרה חודשים. ובסופו של דבר, סייעת שרוצה לעבוד בחודשי הקיץ יכולה לעבוד בחודשי הקיץ, ויש הרבה מאוד סייעות שמפעילות קייטנות במסגרת הקיץ, כי הגננת - - -
<שלמה שטרן:>
לא, היא חייבת לעבוד.
<אריאלה לוי:>
היא חייבת.
<לילי הלפרין:>
משרד החינוך מעביר 12 חודשים.
<אתי אלוני:>
לא מחייבים.
<קריאות:>
- - -

<קריאות:>
מחייבים.

<היו"ר עינת וילף:>
רק רגע, שאבין, היא חייבת, כדי לקבל את שכרה.
<גבריאלה מלצר:>
את מציעה לי חופשה ללא תשלום?
<היו"ר עינת וילף:>
כלומר, אם היא לא עובדת בקיץ, אין לה שכר.

<אריאלה לוי:>
מחייבים. היא צריכה את העבודה שלא – כל אחד עושה מה שהוא רוצה.
<אתי אלוני:>
לא, בסדר, אז היא עובדת - - -

<קריאות:>
- - - 

<אתי אלוני:>
היא גם רוצה, שוב - - -

<קריאה:>
זה תלוי לאיזה הסכם הן שייכת.

<אתי אלוני:>
בדיוק, יש הסכם כזה ויש הסכם כזה. יש כמה מגזרים של סייעות.
<נטע לוי:>
ומשרד החינוך מעביר 12 חודשי שכר.

<אתי אלוני:>
נכון, הוא מעביר 12 חודשי שכר, כי רוצים לשמר גם את הסייעות. הן לא כמו מורות או גננות שביוני מסיימות ובסוף אוגוסט או בספטמבר מתחילות מחדש. זה מעמד קצת אחר, והן מנהלות את הקייטנה בגן. אני רוצה לומר שבקיץ - -  

<רימונדה מחאמיד:>
אבל הן עובדות יותר קשה.
<אתי אלוני:>
- - האחרון סגרנו ביחד, שסייעת שתנהל גן תקבל יותר כגננת, יש לה שיפויים לעניין הזה. סגרנו את זה יחד עם מי שצריך.
<סימה חדד מה יפית:>
איפה זה?
<אתי אלוני:>
סגרנו את זה, וגם אדון שטרן יודע את זה.
<אריאלה לוי:>
למה אנחנו לא רואים את זה?
<היו"ר עינת וילף:>
מלכתחילה, אני רוצה להבין, למה אם היא מקבלת ממשרד החינוך 12 חודשים לתפקידה כסייעת בגן, מדוע בכלל בזמן שהגן סגור היא נדרשת לעבוד עבור שכרה?
<אתי אלוני:>
אני חושבת שיש פה את שלמה שטרן שעשה את העניין, ואשמח שהוא יענה על העניין.
<גילי אלון:>
או, עוד גורם.
<אתי אלוני:>
לא, בהיבט של השכר. זה חלק מהעניין.
<היו"ר עינת וילף:>
שאבין, יש כאן שאלה מאוד פשוטה, משרד החינוך מעביר 12 חודשי שכר לתפקיד סייעת בגני-ילדים.

<אתי אלוני:>
היא עובדת 12 חודשים. חודש אוגוסט הוא חודש חופשה.
<קריאות:>
- - - 

<רותי תורג'מן:>
סליחה?

<היו"ר עינת וילף:>
בחודשים שבהם הגן לא פעיל, מדוע היא צריכה לעבוד עבור השכר שמשרד האוצר מעביר לה? לעבודה אחרת, נוספת? 
<מוחמד ברכה:>
זה העניין. היא יכולה לבוא כשהגן סגור לצורך הגן, אבל לא בעבודה אחרת.
<אתי אלוני:>
אני מבקשת שאתה תענה על הדבר הזה.

<אריאלה לוי:>
עינת, יש גם את החינוך המיוחד, שזה עוד יותר בעייתי. 

<היו"ר עינת וילף:>
לא, אנחנו היום לא עוסקים בחינוך המיוחד.  
<רימונדה מחאמיד:>
סליחה, אני רוצה להוסיף לך משהו על החופשה.

<היו"ר עינת וילף:>
שלמה שטרן מהסתדרות המעו"ף, אם אתה רוצה להסביר את הנושא הזה. שוב, אני מבקשת שתשב במקום שליד מיקרופון. אם מישהי מוכנה לתת את מקומה. 
<שלמה שטרן:>

שלום לכולם, גברתי היושבת-ראש, חברי הכנסת, אני ראש חטיבת עובדי חינוך ודת בהסתדרות המעו"ף, אני מייצג בין היתר את הסייעות לגננות. אני עובד לחינוך לשעבר, עבדתי 27 שנים במערכת החינוך, הייתי מורה, מחנך, מנהל בתי-ספר. אני רוצה לקבוע דבר אחד כבר בהתחלה, שהסייעות לגננות עובדות קשה מאוד בשביל המשכורת שהן מקבלות. 
אני רוצה לקבוע דבר נוסף בתוקף העבודה שלי ב-18 השנים האחרונות בהסתדרות, יש כל הזמן מגמה מתמדת של כרסום בזכויות שלהן, ותיכף אפרט. בשנים האחרונות יש כמה פרויקטים חינוכיים של משרד החינוך, שאני כעובד חינוך, כאבא, כסבא, מברך על חלקם, אבל כשמשרד החינוך מכין פרויקט כזה, הוא לא מנסה לעשות עבודת מטה מה גורלן של עובדים נוספים לבד מהמורים, שהוא תמיד רואה נגד עיניו, כאשר הוא קובע פרויקט כזה. 
אקח למשל דוגמה של יום חינוך ארוך, שטוב להורים, אולי טוב למורים, אולי טוב לתלמידים – אני יודע שיש מחקרים שזה לא כל כך יעיל – אבל הפרויקט הזה של יוח"א, של הארכת יום הלימודים עד השעה 15:30 של ילדים, מישהו צריך לשבת עם ילדים, ומי שלא ישב אף פעם בכיתה או בגן ילדים עם ילדים לא מבין, לצערי, את המשמעות של להאריך את יום העבודה בשעתיים נוספות עם ילדים. פשוט, זה בלתי נסבל. כעובד חינוך לשעבר, זה בלתי אפשרי. 
<לילי פוקמונסקי:>
גם הגננת - - - 
<שלמה שטרן:>
כשקבעו את "אופק חדש" - - -

<נסים זאב:>
סליחה, אדוני, רק שאלה קצרה.

<שלמה שטרן:>
בבקשה.

<נסים זאב:>
לפני שנים, היה, גם מצד משרד החינוך, שוני בין סייעות לגננות או לא? למיטב זכרוני, סייעות לא קיבלו בעבר 12 חודשים.
<שלמה שטרן:>
אתה רוצה לחזור להסכם שלהן? לעניין של תשלום השכר? אגיע לזה.
<נסים זאב:>
חשוב מתי חל השינוי הזה. 

<שלמה שטרן:>
אם אדוני רוצה, אעשה פסק זמן ואסביר. ההסכם - - -

<נסים זאב:>
לי חשוב גם המגזר הפרטי וגם הציבורי – איך זה מקיש אחד לשני.
<שלמה שטרן:>
לא הבנתי את השאלה, אבל אומר מה אומר ההסכם הקיבוצי לגבי תשלום שכר של סייעות לגננות. אעשה הפסקה בדיבורים שלי. סייעות לגננות מעל חמש שנים אמורות לקבל שכר על 12 חודשים בשנה. הן עובדות עשרה חודשים, מגיע להן חודש אחד חופשה וחודש נוסף. בחודש ה-12 או ה-11 הן צריכות לעמוד לרשות המעסיק לעבודה במערכת החינוך.  

<אריאלה לוי:>
חודש?

<שלמה שטרן:>
זה באשר לסייעות מעל חמש שנים.
<היו"ר עינת וילף:>
רק שאבין, כלומר, קודם כל שיהיה ברור - - - 

<נסים זאב:>
זה לא היה ברור.
<היו"ר עינת וילף:>
משרד החינוך מעביר 12 חודשים - - 

<שלמה שטרן:>
לשלטון המקומי.
<היו"ר עינת וילף:>
- - לשלטון המקומי. השלטון המקומי – עשרה חודשים הן מועסקות בגנים, חודש אחד חופשה מוחלטת, שאם זה לא ניתן לכן, לוודא שזה ניתן.

<שלמה שטרן:>
תיכף אגיע לזה.

<היו"ר עינת וילף:>
רק רגע, אבל שיהיה ברור, חודש אחד הוא חופשה מוחלטת ועל זה צריך - - -

<שלמה שטרן:>
אני רוצה להוסיף - - -

<נסים זאב:>
השאלה אם זה תנאי.
<שלמה שטרן:>
סליחה, אדוני, אני רוצה תיקון. לא תיקון, הבהרה – סייעות מתחת לחמש שנים - - - 

<היו"ר עינת וילף:>
אנחנו מדברים על מעל חמש שנים. 

<שלמה שטרן:>
סייעות מתחת לחמש שנים מקבלות משכורת 11 חודשים בשנה – עשרה חודשי עבודה וחודש חופש, ובחודש ה-12 הן אמורות לא לקבל משכורות. חלקן הגדול מתייצבות בלשכת העבודה וחותמות אבטלה.
<גילי אלון:>
מה עם דור ב'? שלמה, דור ב'.
<קריאה:>
אבל למה?

<אריאלה לוי:>
זה נכון.
<שלמה שטרן:>
אלה הכללים של ההסכם הקיבוצי.

<היו"ר עינת וילף:>
אז רק שנבהיר את הדבר הזה שוב – סייעות שיש להן ותק מעל חמש שנים.
<שלמה שטרן:>
אכן.
<היו"ר עינת וילף:>
לצורך העניין, גם סייעת שמתחילה היום, תוך חמש שנים תגיע למעמד הזה.

<שלמה שטרן:>
אכן כן.
<גילי אלון:>
לא נכון, זה לא היה – זה דור א', רק - - -

<שלמה שטרן:>
לא, זה לא נכון.

<היו"ר עינת וילף:>
יש הבדל, סייעת שמתחילה היום, תוך חמש שנים מגיעה למעמד הזה. 
<שלמה שטרן:>
נכון, חמש שנים מקבלת 11 חודשים.
<היו"ר עינת וילף:>
במעמד הזה אחרי חמש שנים היא מקבלת 12 חודשים מלאים – חודש חופשה מלאה וחודש שבו השלטון המקומי מעסיק אותה בעבודות חינוך.
<שלמה שטרן:>
במערכת החינוך. נכון. אגב, אם - - -
<היו"ר עינת וילף:>
סייעות בחמש השנים הראשונות שלהן מקבלות 11 חודשים, חודש חופשה, אם הן רוצות להשלים את החודש הנוסף - - 

<רינה קרן:>
עובדות בקייטנות.
<היו"ר עינת וילף:>
- - חלקן חותמות אבטלה - -

<שלמה שטרן:>
או שעובדות בקייטנות או שחותמות אבטלה.

<היו"ר עינת וילף:>
- - וחלקן מקבלות עבודה מהשלטון המקומי. 

<שלמה שטרן:>
נכון.
<נסים זאב:>
קודם כל, תודה רבה, ענית לשאלה שלי, גם אם לא הבנת אותה. שאלה נוספת, הייתי רוצה - - -
<היו"ר עינת וילף:>
נסים, רק אני רוצה לתת לו לסיים, בסדר? אחרי זה תשאל.

<נסים זאב:>
אבל זה בהקשר - - - 

<שלמה שטרן:>
אני חוזר לאמירה הקודמת שלי, שכאשר משרד החינוך מתכן תוכניות חינוכיות פדגוגיות הוא לא מתייחס לאלה שצריכים לעשות את זה. הזכרתי את יוח"א; אזכיר את "אופק חדש" שמחייב עבודה נוספת של ארבע או חמש שעות שבועיות; יש פרויקט חדש שמשרד החינוך תיאם עם ארגוני המורים, זה קיצור חופשת הקיץ, הקדמת תחילת שנת הלימודים בחמישה ימים, שפוגע בימי החופשה השנתית שלהם. 
ההסתדרות פנתה למרכז השלטון המקומי לפני מספר ימים, הודענו להם שאם זה לא יסתדר, אנחנו כנראה נכריז סכסוך עבודה בנושא הזה. אנחנו לא מוכנים שיקצצו להם בימי החופשה. עניין נוסף, למשל, של קליטת ילדים בלתי גמולים, שלא היה עד היום. 
<אריאלה לוי:>
נכון.

<שלמה שטרן:>
אני לא מדבר על הצורך לקלוט ילדים או לא. ישנם מקומות שמטילים עליהם את המטלה הזאת, ואין את ההכנה הבסיסית האלמנטרית של דברים סניטריים – פינת החתלה עם הדברים האלמנטריים שצריך לעשות - - - 
<קריאה:>
מים חמים.

<שלמה שטרן:>
מים חמים, פינה, כפפות וכו', לא קיים.
<גילי אלון:>
לא צריך. הקושי.
<שלמה שטרן:>
אני לא מדבר על אם צריך או לא צריך, אני מדבר על - - -

<רותי תורג'מן:>
אין פינה אינטימית בגן.

<גילי אלון:>
גם הקושי ללכת עם ילד ולהשאיר גננת עם עוד 34 ילדים.

<היו"ר עינת וילף:>
אגב, ההנחיה הזאת באה ממשרד החינוך או מהשלטון המקומי?

<קריאה:>
- - -

<היו"ר עינת וילף:>
ממשרד החינוך.

<שלמה שטרן:>
אני חושב שההוראה לקלוט ילדים כאלה באה ממשרד החינוך.
<היו"ר עינת וילף:>
וההוראה היא היום לקלוט ילדים בלתי גמולים?

<סימה חדד מה יפית:>
ההוראה היא לא לקלוט ילדים כאלה. ההוראה היא לקלוט ילדים שהם בטווח הרישום. אין לנו יכולת להגדיר מי הילד שנכנס לגן או לא, ולכן אנחנו קולטים את כל הילדים בשנתונים. יש ילדים שהם עדיין לא גמולים. זו לא הוראה חדשה.  

<קריאה:>
גם ילדים גמולים לפעמים - - -
<סימה חדד מה יפית:>
זה חוזר - - -

<כרמלה פורת:>
בזמנו אמרו לנו לא לקבל ילדים לא גמולים.

<סימה חדד מה יפית:>
זה נכון שיש - - -

<קריאה:>
זה פוגע בפרטיות - - -

<סימה חדד מה יפית:>
אם אתן מדברות, אז אני אשתוק. 
<היו"ר עינת וילף:>
יש לי שאלה בנושא הזה, משרד החינוך אומר, אוקיי, מי שבן שלוש או בין שנתיים ותשעה חודשים - - 
<סימה חדד מה יפית:>
שנתיים ועשרה חודשים.

<היו"ר עינת וילף:>
 - - נכנס, נקודה. האם יש אפשרות בכלל להגדיר, שלהורים, לצורך העניין, יש אחריות לגמול את ילדיהם עד הגיל הזה, ואם הדבר לא נעשה, רישומם לגן יתעכב? האם יש מנגנון שיכול לטפל בזה?
<סימה חדד מה יפית:>
יש הנחיה בזמן הרישום, שהילדים אמורים להיגמל, שההורים יעזרו לילדים להיגמל עד למועד זה. אנחנו יודעים היום שיש גישות שונות בהורות, ויש הורים שמתעלמים מן העניין ולא מסוגלים. יחד עם זאת, בספטמבר, והשנה כבר באוגוסט, הגננות יסייעו גם בתחילת השנה להורים לעשות זאת. יחד עם זאת, יש ילדים שיש קושי אתם, לעיתים זה קושי רפואי, לעיתים זה קושי פיזיולוגי, אבל זאת סוגיה בהחלט מורכבת.
<היו"ר עינת וילף:>
אני רוצה לעסוק בזה, ולהבדיל כרגע בין קושי פיזיולוגי, שבזה ברור שיש הבנה מלאה, לבין אידיאולוגיה. להורה יכולה להיות אידיאולוגיה מסוימת ובכל זאת למערכת החינוך יש כללים, והיא לא מקבלת כל אידיאולוגיה של כל הורות בתוך המערכת. השאלה, האם בנושא הזה יש דרך להגדיר סוג של אחריות על ההורים שאומרת, אם הילד לא גמול עד לכניסתו לגן, הוא לא יכול להתקבל או שזה יהיה מאוחר יותר או יחכו או - - 
<בת שבע פרימו:>
לפתוח גן לגמולים.
<אריאלה לוי:>
נכון, צודקת.

<היו"ר עינת וילף:>
או שהוא יוכל אחת לשבועיים לנסות מחדש או אחת לחודש. כלומר, אני חושבת שכשמדובר באידיאולוגיה, צריך להיות גבול מבחינת מה שהמערכת יכולה להכיל. 
<סימה חדד מה יפית:>
אני חוזרת ואומרת, משפטית אנחנו לא יכולים להתנות קבלה של ילד בעניין של הגמילה, בין אם היא - - -

<היו"ר עינת וילף:>
יש כאן יועצת משפטית של משרד החינוך אולי?

<קריאה:>
כן, יש.

<היו"ר עינת וילף:>
את יכולה לבוא, בבקשה?

<סימה חדד מה יפית:>
בין אם היא פיזיולוגית ובין אם היא תפיסתית. 

<שלמה שטרן:>
במערכת קיימים היום די הרבה ילדים בלתי גמולים.
<היו"ר עינת וילף:>
את יכולה להתייחס לנושא הזה – במקרים שלא מדובר בבעיה פיזיולוגית אלא באידיאולוגיה.
<סופי אורטשקנזי:>
קודם כל, הרישום לגני-הילדים ברשויות המקומיות מתבצע על-פי תקנות הרישום, תקנות לימוד חובה וחינוך ממלכתי סדרי רישום. אי-אפשר להתנות את זה בזה.

<היו"ר עינת וילף:>
למה לא?

<סופי אורטשקנזי:>
כי התקנות הן התקנות. התקנות קובעות שאם הורה מגיע לבית-הספר, מגיע למשרד של הרשות המקומית, מבקש לרשום את הילד לגן, הוא זכאי לרשום את הילד לגן. החקיקה לא מאפשרת כרגע - - - 

<היו"ר עינת וילף:>
אין שום התניה של שום דבר ברישום לגן?
<סופי אורטשקנזי:>
לא, אני לא מכירה הנחיה כזאת בחקיקה הקיימת.

<קריאות:>
- - - 

<קריאה:>
פעם זה היה.

<היו"ר עינת וילף:>
אז אני רוצה לשאול משהו אחר, יש סיבות שבשלן שולחים את הילד חזרה הביתה, נכון? במשך היום. הוא חולה – יש סיבות. 

<קריאות:>
כן.

<היו"ר עינת וילף:>
האם יש מניעה משפטית להגדיר, שילד שכל עוד לא נגמל, הוא יכול להגיע בבוקר לגן, יחזירו אותו?
<סופי אורטשקנזי:>
לא, יש עם זה קושי.

<היו"ר עינת וילף:>
מה הקושי?

<סופי אורטשקנזי:>
יש עם זה קושי – להחזיר אותו לבית אם הוא לא גמול. 

<היו"ר עינת וילף:>
מה הקושי?

<רינה קרן:>
בעבר לא היה קושי.

<סופי אורטשקנזי:>
תראו, מבחינה משפטית צריך לעשות שתי הבחנות, אחת, יש את הנושא של הרישום, מותר להורה לרשום את הילד וחייבים לקבל אותו לגן. הרשות המקומית אחראית על השיבוץ, והגננת חייבת לקבל את הילד. לאחר מכן, יש את הנושא של מה קורה בגן בזמן הפעילות, ויש הוראות חוזרי מנכ"ל שמסדירות את נושא התגובות של הגננת במצבים אל"ף, בי"ת, גימ"ל – במצב אלימות, במצב - - - 

<היו"ר עינת וילף:>
כלומר, לצורך העניין, חוזר מנכ"ל של משרד החינוך יכול להגדיר שילד לא גמול יוחזר הביתה עד שהוא גמול.

<סופי אורטשקנזי:>
יש עם זה בעיה – יש הנחיות ברורות לגבי הרחקת תלמידים מבתי-הספר. יש הנחיות גם בחוק וגם בהוראות של משרד החינוך - - -
<היו"ר עינת וילף:>
להזכירך, פה עושים את החוקים, אז אני שואלת אותך - - -

<קריאות:>
- - - 

<סופי אורטשקנזי:>
אז אני מדברת רק על חקיקה הקיימת.
<היו"ר עינת וילף:>
אז אני שואלת אותך, האם יש מניעה – אל תגידי לי מה המצב הקיים – לעשות את זה? האם יש כאן משהו שנוגד - - - 

<איתן כבל:>
חוק יסוד כבוד האדם וחירותו, חוק חינוך חובה חינם.
<היו"ר עינת וילף:>
בדיוק.

<סופי אורטשקנזי:>
אני מנסה לחשוב על מצב כזה – ילד לא גמול המצב ידוע לגננת ולהורים. הילד נרשם ברשות המקומית והשתבץ בגן, אין אפשרות לבוא ולהגיד, הילד לא זכאי לבקר בגן הואיל והוא אינו גמול.  

<היו"ר עינת וילף:>
לא, אבל הוא יכול לבקר – לצורך העניין, יש קוד לבוש לבית-ספר, קוד הלבוש הוא לא בחוק יסוד - - -

<סופי אורטשקנזי:>
נכון.

<היו"ר עינת וילף:>
יש קוד לבוש, הילד מגיע לבית-הספר, לא עומד בקוד הלבוש, מוחזר הביתה.

<סופי אורטשקנזי:>
לאו דווקא, זאת אומרת - - - 
<היו"ר עינת וילף:>
אבל מותר לבית-הספר ומותר למערכת החינוך להחליט שככה הם נוהגים בהפרה של קוד לבוש. אין כאן בעיה משפטית לבית-ספר לנהוג ככה בהפרה של קוד לבוש. 
<סופי אורטשקנזי:>
לא, יש בעיה משפטית. 
<היו"ר עינת וילף:>
השאלה, האם על אותו משקל כשמדובר באידיאולוגיה, כלומר, אין מניעה פיזיולוגית, הילד בגיל שהוא יכול להיות גמול, האם יש כאן משהו שאפשר להגיד מבחינת אחריות ההורה, החוק מחייב אותי לקבל את הילד שלך בבוקר לבית-הספר, אבל אם הוא לא יהיה גמול, אני מחזירה ברגע שהוא לא מתנהג כילד גמול. 

<רינה קרן:>
כך זה היה בעבר.
<סופי אורטשקנזי:>
להחזיר אותו זו בעיה. מה שאנחנו נעשה או מה שאנחנו - - - 
<היו"ר עינת וילף:>
מה הבעיה?

<סופי אורטשקנזי:>
אני אומרת שזה בעייתי. מה שאנחנו כן עושים - - -

<אריאלה לוי:>
זה שאין בעיה.

<רותי תורג'מן:>
הגנים לא מוכשרים אפילו להחליף לילד.

<קריאות:>
- - -

<סופי אורטשקנזי:>
גם סימה דיברה על זה, מה שאנחנו מנסים לעשות במקרים כאלה זה איכשהו לקיים שיחה - - -  

<היו"ר עינת וילף:>
את יודעת מה, אני לא רוצה לשאול אם זה קשה או בעייתי. אם משרד החינוך מוציא מחר הוראה כזאת? 

<סופי אורטשקנזי:>
אני לא בטוחה שהוראה הזאת עומדת בדרישות החוק. 

<היו"ר עינת וילף:>
בדרישות איזה חוק?

<סופי אורטשקנזי:>
חוק לימוד חובה.
<קריאות:>
- - - 

<קריאה:>
זו לא חובה. 
<היו"ר עינת וילף:>
הילד מגיע לגן - - - 

<סופי אורטשקנזי:>
סליחה, אני רוצה לציין כמה דברים - - -

<היו"ר עינת וילף:>
בדיוק כפי שהחזרת ילד מבית-ספר על אי-עמידה בקוד לבוש אינה נוגדת את הוראת חוק חינוך חובה, מדוע במקרה הזה זה שונה? 

<סופי אורטשקנזי:>
צריך גם לבדוק את הנושא הזה. האמת שזה - - -
<קריאות:>
- - -

<היו"ר עינת וילף:>
אני מאוד מצטערת. אני ממשיכה עכשיו פשוט לפי סדר המבקשים, והלוך וחזור לחברי הכנסת. 

<שלמה שטרן:>
גברתי, עדיין לא סיימתי, טרם סיימתי.
<היו"ר עינת וילף:>
אה, שלמה, לא סיימת. סליחה. בבקשה.
<שלמה שטרן:>
באשר לנוהלי העבודה של סייעות לגננות, נעשים בשנים האחרונות הרבה מאוד ניסיונות לכרסם בזכויות שלהם, לדוגמה, עכשיו בקייטנות יש מקומות בהם הסייעות לגננות נדרשות להישאר בגן, למרות שאין יום חינוך ארוך בקיץ, עד 16:00. היה לנו מאבק קשה בימים האחרונים ברמלה, למשל. בלתי נסבל שעושים את זה. לא מוכנים לצרף - - -
<אריאלה לוי:>
גם במהלך השנה, לא רק בקייטנות.
<שלמה שטרן:>
אני מדבר כרגע על הקיץ, נדרשות לעבוד עד 16:00. יש מגמה חדשה, שלא היתה קיימת 64 שנים מקום המדינה, לדרוש מהן לעבוד בחול המועד סוכות ופסח, משהו חדש. יש מגמה כזאת.
<רימונדה מחאמיד:>
איפה?
<אריאלה לוי:>
באריאל עבדו ככה 30 שנה.
<היו"ר עינת וילף:>
אני מבקשת שתסיים.

<שלמה שטרן:>
עוד שלושה דברים קצרים.

<היו"ר עינת וילף:>
ממש בקצרה.

<שלמה שטרן:>
אני מנהל בשנים האחרונות מאבק קשה בהרבה מאוד מקומות, ובמיוחד במגזר הערבי, של קיצוץ שכר הסייעות לגננות ב-38%. ישנם מקומות רבים שיש לנו הצלחה, אבל זאת מגמה שהולכת ומתפשטת. יש איזה משהו – הן מסיימות לעבוד בשעה 14:30, נדרשות להישאר עד 15:30, מצטער על הביטוי, לגרד את האוזניים, נדרשות לשבת סתם, מכיוון שראשי הרשויות המקומיות והשלטון המקומי - - 
<קריאות:>
- - - 

<זיוה אבידן:>
כן, זה אצלנו.
<שלמה שטרן:>
- - דורשים מהן לשבת על מנת להחתים את הכרטיס בסוף היום. 
<קריאות:>
- - -

<שלמה שטרן:>
אם הן לא עושות את זה. אם הן לא יושבות שם, מקצצים להן את המשרה, את המשכורות.
<לילי פוקמונסקי:>
סליחה, מקבלות משכורת - - -

<היו"ר עינת וילף:>
תודה רבה. נותרה לנו רבע שעה לסוף הדיון - -
<רימונדה מחאמיד:>
אנחנו באום-אל-פחם אותו דבר.
<היו"ר עינת וילף:>
- - מכאן ואילך אנחנו נכנסים ל-mod של מה שנקרא "דיון מהיר". חבר הכנסת זחאלקה ידבר, ואחרי זה כל מי שנרשמה מקבלת דקה, לשמור על כך. בבקשה.
<קריאה:>
נו, באמת. 

<ג'מאל זחאלקה:>
תודה, גברתי. אני חושב שהדיון הזה חשוב מאוד. התפקיד של הסייעות, היטיב להגדיר אותו חבר הכנסת איתן כבל, אני לא רוצה לחזור על הדברים, אני תומך בכל מלה שהוא אמר. מהיכרותי בנושא הזה, אני חושב שיש כאן תחום אפור, ובגלל הזמן הקצר אגיד מה הצעתי. 
אני חושב שצריך להנהיג מהפכה בנושא הזה – קודם כל, להפקיע את הנושא הזה מהשלטון המקומי, זו דעתי האישית, להפקיע לגמרי, להעביר אותו למשרד החינוך. גברתי, אתם לא יודעים, כל שנת בחירות יש סחר מכר, המועמדים לרשות המועצות ביישובים הערבים, אני לא רוצה לדבר על כל היישובים, מכריזים, יש לי 20 סייעות, והוא מתחיל לחלק, רבע משרה פה, רבע שם, זה שוחד בחירות. ואני דורש ממבקר המדינה שיבדוק את הנושא הזה. שוחד בחירות בנושא הסייעות, רבע משרה, שבריר משרה, ופה, והמשפחה תתמוך. כל הסייעות ביישובים הערבים רוצות וביקשו ממני שנפעל למען העברתן מהשלטון המקומי, כי כשמתחלף השלטון, ראש המועצה החדש מפטר את אלה שהוא לא רוצה, שלא תמכו בו, אפילו החמולות לא חשובות אלא מי תמך בו, ומקיים הבטחת בחירות, כלומר, מביא סייעות חדשות. 
לכן, אני חושב שהשלטון המקומי פה לא תורם שום דבר חיובי לנושא. בדקתי, לא שמעתי על תרומה אחת חיובית של השלטון המקומי בנושא הזה. לכן, להפקיע. אני חושב שהוועדה צריכה ללכת באומץ, ולא לחפש חצאי פתרונות וטלאי על טלאי, אלה שינוי יסודי, קודם כל העניין הזה. לעובדי משרד החינוך יש סטנדרטים. 

גברתי היושבת-ראש, אני בעד העלאת הרמה של עובדי החינוך בארץ בכלל, בכל הרמות. אני חושב  שצריך להחמיר ברמות של המורים, ברמות של היסודי, של התיכון, של הכשרת המורים, של הגננות ושל הסייעות. ולכן, המגמה צריכה להיות להעביר, פה את כל הדברים האלה, אם הן לא מוגדרות כעובדות חינוך בגלל – יש דברים שסוחבים מסיבות היסטוריות – פעם לא היו אנשים שגמרו תיכון, היום אין דבר כזה, פעם היה. 
<אריאלה לוי:>
עקרות בית.

<ג'מאל זחאלקה:>
יש בעיות שאנחנו סוחבים מהעבר. אני חושב שהגיע הזמן לקבוע סטנדרטים, שכל כוח האדם החדש יהיה מוכשר הכשרה מוגדרת, שתכשיר אותו כעובד חינוך, יש לו זכויות של עובד חינוך, וככה אנחנו מגיעים לפתרון. אני חושב שהוועדה צריכה לקחת את זה לידיים. יש פה שלטון מקומי, יש משרד חינוך, אני בעד באופן עקרוני שכל האחריות על החינוך בכל דבר תהיה על משרד החינוך. הראיה שלנו - - -

<היו"ר עינת וילף:>
תודה רבה.

<ג'מאל זחאלקה:>
 תני לי לסיים.

<היו"ר עינת וילף:>
משפט אחרון.

<ג'מאל זחאלקה:>
כל בעיה שמגיעה לוועדה הזאת, אני מתחיל להסתכל מהילד, כלומר, הוא המרכז, אפילו לא העובדת ולא הגננת, המרכז הוא הילד. ואני מסתכל מה טובת הילד.

(מחיאות כפיים)

<היו"ר עינת וילף:>
אני מאוד מבקשת.
<ג'מאל זחאלקה:>
טובת הילד, שיהיו לו גננת וסייעת שמקבלת גמול עבודה, שהיא שבעה וגאה במקצוע שלה, ולא תהיה בתחום האפור ומושפלת על-ידי כך, את לא אשת חינוך. אני חושב שהגיע הזמן לעשות שינוי למען הילדים שלנו.
<רינה קרן:>
כל הכבוד.

<היו"ר עינת וילף:>
תודה רבה לך. כל מי שרשום לי, אני יושבת עם סטופר 60 שניות. אריאלה לוי, בבקשה. 

<אריאלה לוי:>
זה שזה נעשה בשלטון המקומי, זה לא אומר שזה המקום הטבעי של הסייעת. לדובר של משרד האוצר – למה שלא תיקחו את הכסף מהרשויות המקומיות, תחזירו את זה לחינוך, כי זה נתפס כהוצאה ולא כהשקעה. הרי זאת השקעה. זה לא אמור להיות הוצאה. אנחנו משקיעים בילד, אז את הכסף הזה קחו מהשלטון המקומי, תעבירו למשרד החינוך. זה הכול.
<היו"ר עינת וילף:>
תודה רבה. קרן שמש מ"איתך-מעכי".
<קרן שמש- פרלמוטר:>
אני רוצה להגיד שני דברים קצרים. אחד, באמת אני חושבת שהדיון היום הראה את זה שכל גורם מנער את האחריות – שיח של התנערות מלקחת אחריות גם על מה שקורה בגן, והסייעת היא חלק בלתי נפרד מהגן – אני חושבת שבמיוחד לאור האתגרים שעכשיו מערכת החינוך הציבורית עומדת בפניהם, שזה חינוך מגיל שלוש, שמחייב איזושהי האחדה והבנה שמה שהיה הוא לא מה שיהיה. ובכלל זה, החזון הוא באמת שהאחריות לא תהיה בשלטון המקומי אלא תהיה של משרד החינוך. אני חייבת להגיד שאנחנו רואים ש"אופק חדש" זה בדיוק אנקדוטה איך זה לא קרה, ומדוע יש קשיים בין השאר גם עם הדבר הזה. כלומר, זה המון גופים, וכמובן משרד האוצר שהוא על הכול, שהם לא מדברים זה עם זה, גם בתוך ההסתדרות של הסייעות, וההסתכלות מהפריזמה הזאת לא נבחנת אצל אף אחד, וזה רע למערכת. 

<היו"ר עינת וילף:>
תודה רבה. רחל כהן מבת-ים, בבקשה. כל מי שביקשה לדבר, לשבת כאן, כי אין לנו זמן, אז בבקשה. מי שהגישה לי בקשה, לדאוג שהיא יושבת מול השולחן. בבקשה.
<רחל כהן:>
צר לי. אני עובדת 30 שנה בעיריית בת-ים ויש לי השלמת הכנסה. שכר הבסיס שלי היום 2,700 שקל. זאת אומרת, אם אני פורשת היום, אני מקבלת לפי 2,700 שקל. זו בושה למערכת. 
<שלמה שטרן:>
זה לא נכון.
<קריאה:>
איך אתה יכול להגיד את זה?

<שלמה שטרן:>
זה לא נכון.

<קריאות:>
- - -

<רחל כהן:>
זה לא נכון? אביא לך תלוש משכורת שלי. שלמה, אל תגיד לי לא נכון. כתוב שחור על גבי לבן. 
<איתן כבל:>
מה, היא מעלימה את השכר שלה?
<רחל כהן:>
אני צריכה להתבייש בזה.

<היו"ר עינת וילף:>
איתן, אתה יודע שבמשרד הביטחון מקבלים 15,000 שקלים עם השלמת הכנסה, זה טריקים של פנסיה.
<רחל כהן:>
השלמת הכנסה - - -
<היו"ר עינת וילף:>
זה טריקים של פנסיה.

<איתן כבל:>
אני לא חושב שהיא במעמד של עובד משרד הביטחון.
<היו"ר עינת וילף:>
תודה רבה, רחל. בבקשה, רות חודורובסקי, סייעת, בבקשה.
<רות חודורובסקי:>
לגבי הכשרה מקצועית, אנחנו מתקבלות לעבודה בדרישה של 12 שנות לימוד. יש חוק  לעבור קורס הכשרה, וזו חובה. אחרי זה סייעת אמורה לקבל קביעות. אם היא לא עוברת, היא לא צריכה לקבל קביעות, ככה הבנתי לפי חוק. אין דרישה כזאת בשטח, ממש אין. אם היא לא מבקשת את הלימודים, היא לא תקבל אותם. חוץ מזה, אני מבינה שגם השלטון המקומי לא כל כך מעוניין בזה, זו הוצאה. על הקורס האחרון שעברתי השנה שילמתי 1,200 שקל, השלטון המקומי 700 שקל.
<היו"ר עינת וילף:>
תודה רבה. יעל ארזי, סטודנטית לחינוך לגיל הרך, בבקשה.

<יעל ארזי:>
שלום, אני רוצה לדבר בהקשר חשיבות הסייעות לגילאי שלוש בחוק חינוך חינם. לגילאי שלוש, כמו שאנחנו יודעים, יש צרכים אחרים משל בני ארבע וחמש. ללא מענה של סייעת נוספת בשלב ראשון, השטח יבעבע, האלימות תגבר, יש לזה השלכות רחוקות טווח. ללא סייעת נוספת אין אפשרות לחינוך איכותי באמת, ששם את הילד במרכז, אין אפשרות לזה. הילדים ילכו לאיבוד שם וזה מסוכן. אני רוצה להתריע.
<היו"ר עינת וילף:>
תודה רבה לך, וזה חשוב ביותר. רינת אורן, מינהל החינוך, התרבות והספורט בעיריית יפו. 

<רינת אורן:>
תודה. בשנתיים האחרונות אנחנו בעיריית תל-אביב קיימנו וסיימנו תהליך של ועדה לפיתוח חברתי אישי ומקצועי של הסייעות, מתוך אותה הכרה שהוצגה פה בשעתיים האחרונות – מצד אחד, השותפות עם המשרד וההגבלות שיש לנו של השכר, לצד כל זה, מה אנחנו בעצם יכולים בשיתוף פעולה של כל הגורמים בעיר לתת לסייעות. אי-אפשר לדבר על זה בדקה, אשמח להעביר לכם את הדוח של הוועדה, אבל עסקנו בכל הנושאים שעלו פה מתחילת המפגש – תהליך גיוס אחר, הכשרה טרום תפקיד, פיתוח מקצועי, עבודה במרחבים, בקבוצות קטנות, שימור, ביטחון תעסוקתי – במגבלות שאנחנו ברשות יכולים. בוועדה הזאת היו שותפות סייעות, היו שותפות - - -
<נטע לוי:>
- - -
<רינת אורן:>
רציתי לפרט קצת יותר, לא אפרט מפאת קוצר הזמן. חשוב לי שהוועדה תעיין בדוח הזה. אני חושבת שיש פה דוגמה של מה שאפשר לעשות בתקציב הקיים. יש פה סדרת המלצות שלא מחייבות תקציב נוסף, מחייבות נגישות אחרת. אז אשאיר לכם את הדוח.
<היו"ר עינת וילף:>
תודה רבה. נשמח לקבל את הדוח. האם הוא נמצא במשרד החינוך ובשלטון המקומי?
<רינת אורן:>
לא. בשלטון המקומי לדעתי כן. אבל אעביר לכל השותפים. סיימנו את המהלך, כולל תמחור שלו, רק לפני חודשיים. אז זה יהיה הזמן שנעביר ללמידה משותפת של כולם.
<היו"ר עינת וילף:>
מצוין.
<רינת אורן:>
רגע, מלה אחת, מתוך התפיסה שהסייעת היא ישות פדגוגית בגן, נקודה. 
<היו"ר עינת וילף:>
מוסכם לחלוטין. עופרה כהן, סגנית יושב-ראש ודוברת ארגון גננות מחנכות. 
<עופרה כהן:>
שלום, אני גננת בפועל 33 שנים ועובדת עם סייעות לאורך כל הזמן. למזלי, התברכתי בסייעות מוכשרות. אבל יחד עם זאת כמובן שאני בעד הכרה במקצוע, והם בהחלט דמות פדגוגית בגן והיא יד ימיני לחלוטין. אנחנו בעד ההכרה. יחד עם זאת, אנחנו סבורות שצריך גם להסדיר את המעמד שלהן מכמה בחינות – אל"ף, לקבוע תנאי סף לקבלה, ארציים, שזה לא יהיה בתחום הרשות המקומית, כי כל רשות קובעת לעצמה. זה הדבר הראשון. הדבר השני, גם לגבי הגדרת תפקיד, שדיברו קודם. שהגדרת התפקיד תהיה ארצית ולא אחרת. נקבעו כל מיני הסכמים בין השלטון המקומי לבין הסתדרות העובדים לבין משרד החינוך - - -

<היו"ר עינת וילף:>
תודה רבה.

<עופרה כהן:>
זהו, זה הזמן שלי?

<היו"ר עינת וילף:>
אמרתי שאני יושבת עם סטופר. תודה רבה. לילי פוקמונסקי, מנהלת המחלקה לגננות בהסתדרות המורים, בבקשה.  

<לילי פוקמונסקי:>
אני רוצה להתייחס לעבודת הגננות בעת שביתת הסייעות. לפני הרבה מאוד שנים חתמו על הסכם כזה של מילוי מקום של הסייעת על-ידי ההורים. בתקופה האחרונה, בשביתה הגדולה האחרונה שהיתה, אנחנו, המחלקה לגננות ומזכ"ל הסתדרות המורים, ביקשנו מהגננות לא לדאוג יותר להורים בזמן שביתת הסייעות, כי קרו דברים מאוד-מאוד חמורים, היו אירועים חריגים מאוד. ולכן, בשביתות שהיו במספר יישובים בתקופה האחרונה, גננות לא עבדו עם הורים. ואני מקווה שיחד בעזרתכם, נסיים את הפרשה של מילוי המקום הזה. תודה.
<היו"ר עינת וילף:>
תודה רבה לך. משה הראל, נציג איגוד מנהלי מחלקות חינוך, בבקשה.

<משה הראל:>
קודם כל, אני באמת רוצה לומר, שגננות עושות עבודת קודש - - -
<קריאות:>
סייעות.

<אריאלה לוי:>
הוא התכוון לסייעות.

<לילי פוקמונסקי:>
גם הגננות, כי בלי הגננות אין סייעות.
<משה הראל:>
גם הסייעות וגם הגננות. אני מלווה את הסייעות הרבה מאוד שנים כמנהל מחלקת חינוך ברשות מקומית. אני חושב שמכל הדיון הזה צריך בהחלט לבדוק אפשרות לשנות את הפרופיל של הסייעת לגננת לאור כל מה שנאמר כאן. אני בהחלט שותף למה שנאמר כאן. ובהחלט, גם צריך לראות איך מרחיבים את מערך ההכשרה, למרות שהוא קיים, אבל צריך להרחיב אותו על מנת לאפשר לסייעת להתקדם במסגרת קידום מקצועי.
<היו"ר עינת וילף:>
תודה רבה. יעל דיין, נציגות פורום מכללות אקדמיות לחינוך.
<דיין יעל:>
אני מייצגת את הפורום של ראמ"ה, וגם ראש המסלול לגיל הרך במכללת דוד ילין. רק אוסיף הערה אחת לגבי כל ההכשרות. מדובר פה, כמו שראינו בהגדרה, שחייבים איכשהו להגדיר מחדש את האפיונים של התפקיד. זה צריך להפוך לפרופסיה פדגוגית. למכללות לחינוך יש את הידע גם הפרקטי וגם התיאורטי בשביל לתת את ההכשרה המתאימה ואת ההגדרה. 
אני מציעה שמסלול של הכשרת סייעות לא יהיה אחרי שהן כבר סייעות, אלא הכשרה לתפקיד, שייתן גם אקרדיטציה במסלולים לגיל הרך, אם הן רוצות ויכולות להמשיך ולהיות גננות. וכל ההתעסקות הזאת בהכשרה, בהדרכה ובפיתוח מקצועי של סייעות חייב להיות בתוך המכללות האקדמיות לחינוך במסלולים לגיל הרך.

<היו"ר עינת וילף:>
תודה רבה. אני מסכמת את הדיון. זה צריך להסתיים עוד 60 שניות. נסים, רק אם יש לך משפט אחד.
<נסים זאב:>
כן, אני אומר שההוראות ממשרד החינוך לרשויות צריכות אמירה ברורה, לא יכול להיות שמעבירים כספים, והרשויות לא יודעות בעצם מה התפקיד שלהן. אז אם מעבירים עבור 11 חודש, אז שיאמרו את זה במפורש, ואם צריך להעביר ל-12, אז אנחנו נמליץ כמובן כוועדה. 
<ג'מאל זחאלקה:>
יש לי הערה, משפט אחד. זה בגלל שהן נשים, אם היו גברים שם, המצב היה שונה. בוא נגיד דוגרי. 
<קריאות:>
- - -

<היו"ר עינת וילף:>
לא בהכרח. 

<ג'מאל זחאלקה:>
יותר חזקות עכשיו. יש מציאות בארץ, יש פערי שכר.
<אריאלה לוי:>
נשים יותר חזקות.
<היו"ר עינת וילף:>
אני מסכמת את הדיון בזאת – הדיון הזה הוא אחד וראשון בסדרה של דיונים, שמטרתם להבהיר שכל היחס לחינוך בגיל הרך צריך לעבור במשרד החינוך שינוי, שמבהיר שחינוך לגיל הרך הוא חינוך לכל דבר, ואפילו החינוך החשוב ביותר. המשמעות של זה לדיון שלנו היום, שצריך לבחון מחדש את הסדרת מעמדן של הסייעות בגני-הילדים כעובדות הוראה, עם חזון ברור של עובדות משרד החינוך, כמו הגננות. הדבר צריך לבוא לידי ביטוי בהכשרות, בתנאי הכניסה, ביחס למהי משרה מלאה. 

עד להשגת החזון הזה יש כמה דברים שצריך להסדיר בהקדם – אני מבקשת ממשרד החינוך לבחון מחדש את ההגדרה, באופן שתהיה הרבה יותר קרובה להגדרה של עובד הוראה, וכך שתאומץ גם על-ידי השלטון המקומי; אני מבקשת בצורה חד-משמעית, תצא מכאן הודעה מהוועדה, להפסיק לחלוטין, להוציא מחוזר מנכ"ל – הורה לא יחליף סייעת בגן. הן עובדות הוראה, זה נוהל פסול מכל וכל.

<קריאות:>
יופי.

<היו"ר עינת וילף:>
אני מבקשת מהאוצר לבדוק את הנושא של העברת הכספים ושכל מה שקורה בתחום הזה תקין. גם לבדוק את הנושא של המגזר הערבי, מה שנאמר לנו כאן של שברירי אחוז, שמשמשים בפועל סוג של שוחד בחירות, אם צריך נעביר את זה גם למבקר המדינה. בזאת, אני חושבת שהתייחסנו לנושאים העיקריים. אנחנו כמובן נעקוב אחרי זה בוועדה. 

<יהודית גידלי:>
הוא אמר שהוא ישיג לנו את הדוח של תוספת השכר.
<היו"ר עינת וילף:>
אנחנו גם נקבל לכאן גם את הדוח מתל-אביב, גם את החישוב של השכר בוועדה. אני ממליצה לכולם לשים לב לפרטים שנאמרו כאן, הם יהיו חשובים מאוד בשנה-שנתיים הקרובות, ככל שמתנהל המאבק הזה. כאן בוודאי תהיה תמיכה להסדרה לעבר כיוון פדגוגי, לעבר כיוון של הסייעות כעובדות הוראה. אני רוצה להודות לכולכן וכולכם על ההשתתפות, על הפרטים, ואנחנו נמשיך בנושא הזה, כי החזון מאוד ברור. תודה רבה לכם.

<הישיבה ננעלה בשעה 11:03.>
